Prvi Samit žena lidera | Events in Serbia\nby Events in Serbia 30. januara 2020., 22:49 1.2k Views\nPrvi Samit žena lidera, koji će se održati 28. i 29. februara u Vrdniku, u hotelu Fruške Terme ima za cilj pre svega da osnaži žene. Misija ovog Samita je povezivanje žena na ličnom i profesionalnom nivou, radi unapređenja znanja i veština. Ideja je da se predstave nove mogućnosti za partnerstva, saradnju i finansiranje.\nOsnivač Samita žena lidera, Danijela Golić je preduzetnica sa višegodišnjim iskustvom. Osnivač je i vlasnik kompanije CPA Solution, druge u nizu kompanija koje je pokrenula, a koje uspešno posluju još od 2001. godine. Samit žena lidera kao ideja je nastao iz projekta pod nazivom DigitalZaNju, koji je Danijela pokrenula prošle godine u Privrednoj komori Srbije. U trajanju od aprila do juna, projekat je obuhvatio 15 besplatnih radionica koje je pohađalo više od 150 preduzetnica.\nDanijela Golić, osnivač Samita žena lidera\nNa prvom Samitu žena lidera očekuje se više od 200 žena profesionalaca koje će imati priliku da u dva dana učestvuju u razgovorima, predavanjima i panelima.\nProgram prvog dana Samita je podeljen u 4 dela. Prvi deo nosi naziv Moć je u osnaživanju žena – jedan od panelista će biti Branislava Simanić direktorka Sektora za preduzetništvo PKS.\nDrugi deo nosi naziv Uspešne žene dele tajne svog uspeha – žene čije firme uspešno posluju duži niz godina će podeliti svoja iskustva i izazove u poslovanju.\nTreći deo je posvećen predavanjima, Ana Mirković suosnivač Instituta za digitalne komunikacije govoriće o Strategiji i planiranju na društvenim mrežama. Osnivač i direktor kompanije Skills, Dragan Đorđević, govoriće na temu Kako od dobrog do sjajnog? Komunikacija – promene – uspeh…\nČetvrti deo je namenjen Izvorima finansiranja gde će učesnicama biti predstavljeni programi Evropske banke ze obnovu i razvoj, programi Fonda za razvoj za 2020, kao i programi EU finasiranja.\nDrugi dan je osmišljen kroz predavanja u više sala gde će učesnice moći da odaberu teme koje su im interesantne i jedna sala će biti namenjena predstavnicim PKS.\nUpućujemo poziv svim ženama koje imaju potrebu da se edukuju, upoznaju i sarađuju sa ženama sličnih preduzetničkih ciljeva, da uzmu učešće na prvom Samitu žena lidera.\nViše informacija o samom događaju možete pronaći na sajtu www.samitzenalidera.com gde se ujedno možete i prijaviti za učešće.\nPrijave traju do 10.02.2020.\nPrevious article Wine & Jazz Experience 2020 – jednostavno za hedoniste\nNext article Beogradski noćni market na pijaci Blok 44 – Ljubav i vino\nWine & Jazz Experience 2020 – jednostavno za hedoniste


Schwarz-Schilling: Vlada FBiH mora pokazati da je spremna preuzeti odgovornost za budućnost ove zemlje - Klix.ba\nBiH\tSchwarz-Schilling: Vlada FBiH mora pokazati da je spremna preuzeti odgovornost za budućnost ove zemlje\n19.4.2007. u 18:56\t0\nSchwarz-Schilling: Vlada FBiH mora pokazati da je spremna preuzeti odgovornost za budućnost ove zemlje\nVaša vlada, kao i drugi u Bosni i Hercegovini, mora pokazati da je spremna preuzeti odgovornost za budućnost ove zemlje. Europska unija i šira međunarodna zajednica su tu da vam pomognu, ali odgovornost za reforme leži na vašoj vladi i institucijama.\nOve riječi je visoki predstavnik i specijalni predstavnik Europske unije Christian Schwarz-Schilling uputio Nedžadu Brankoviću, s kojim se susreo prvi put danas nakon što je Branković stupio na funkciju federalnog premijera, saopćeno je iz OHR-a. U razgovoru je ukazano na to da je Vlada FBiH na samom početku mandata suočena s pitanjima koja su od ogromnog značaja za cijelu zemlju: reformom policije, koja je uvjet za Sporazum o stabilizaciji i pridruživanju s EU te ustavnom reformom i ispunjavanjem preuzetih obaveza kako bi se osigurao održiv povratak u Srebrenicu i druga područja zemlje. Posebno je bilo riječi o općenitim ekonomskim pitanjima u FBiH. Schwarz-Schilling je kazao da je viđenje javnosti takvo da Federacija nazaduje ekonomski u odnosu na Republiku Srpsku te da je Udruženje poslodavaca BiH takvu zabrinutost izrazilo prije nekoliko sedmica. Naglašeno je da "restrukturiranje privrede Republike Srpske i program privatizacije, kao i inicijativa 'giljotina' za uklanjanje birokratskih prepreka odaju utisak da Republika Srpska postaje bolje mjesto za poslovanje od FBiH". “Bez obzira da li je to tačno ili ne, to su ipak pitanja kojima se premijer i njegova vlada moraju hitno pozabaviti”, poručio je visoki predstavnik i specijalni predstavnik EU. Kao dio utvrđivanja uspješne strategije ekonomske reforme Schwarz-Schilling je pozvao Brankovića da učestvuje na konferenciji “Koalicija za zapošljavanje”, čije održavanje je planirano 12. juna. Cilj konferencije je da ekonomska pitanja uvede u glavne tokove političke debate i formira koaliciju za unapređenje poslovnog okruženja. Učesnici u njenom radu su državni i entitetski premijeri, ministri finansija, poslovni ljudi i socijalni partneri u cilju vođenja razgovora o Povelji za zapošljavanje, koja će sadržavati temeljne aktivnosti što će ih vlade realizirati u sektoru razvoja poslovanja. Visoki predstavnik i specijalni predstavnik EU je izrazio zadovoljstvo što se na čelu Vlade FBiH nalazi "mlad i dinamičan premijer”.\nAbramovič i dalje najbogatiji Rus\n19.04.2007. u 19:44\nTužilaštvo KS oglasilo se saopćenjem u slučaju smrti beba, KCUS navodi da su učinili sve što su mogli


Nakon Hubova širom centralno-istočne Evrope, InnoEnergy kroz saradnju sa Startitom otvara InnoEnergy Hub Serbia, prenosi portal StartIt.\nOvaj projekat će nastojati da obogati domaću startap zajednicu aktivnostima za startape, studente, ali i veće kompanije, korporacije i naučne institute.\nKristo Balinov, razvojni direktor InnoEnergy-a za centralno-istočnu Evropu navodi da se mnogo toga promenilo u Srbiji i Beogradu u poslednjih dvadeset godina. Kristo takođe zaključuje da je mnogo bolje i produktivnije za Srbiju da ispita i implementira dobre prakse iz zemalja sličnih njoj.\nInnoEnergy Acceleration Primer - Što se tiče startapa, u martu ove godine, održaće se InnoEnergy Acceleration Primer u Beogradu. Ovo je pre-akceleratorski program za startape iz svih oblasti, a u nešto ranijoj fazi. Trajaće mesec dana, a startapi se mogu prijaviti do 4. marta.\nPowerUp takmičenje - Startapi iz pomenutih pet oblasti imaće priliku da se u aprilu takmiče u Beogradu i izbore plasman na regionalno PowerUp finale, koje će se održati u Pragu, u junu ove godine. U Pragu će ih čekati velika prilika za povezivanje sa relevantnim regionalnim profesionalcima i novčane nagrade, a uskoro će biti više informacija o tome.\nHighway i Boostway – investicioni programi - Pored edukacije i takmičenja, za startape iz Srbije biće otvorene i nove prilike za investiciju. Highway program podrazumeva mogućnost investicije do 120 hiljada evra u kešu u zamenu za udeo u vlasništvu malo zrelijeg startapa.


Bošković u UAE: Bilateralnu saradnju unaprijediti i u okviru saradnje dva resorna ministarstva u domenu modernizacije i opremanja\nDatum objave: 19.11.2019 11:29 | Autor: Biro za odnose sa javnošću MO\nMinistar odbrane Predrag Bošković tokom učešća na Vazduhoplovnom sajmu u Dubaiju (Dubai Airshow 2019) sastao se sa državnim ministrom za odbranu Ujedinjenih Arapskih Emirata, Mohamedom Bin Ahmedom Al Bovardijem.\nBošković je istakao da Ministarstvo odbrane konstantno teži unaprjeđenju bilateralne odbrambene saradnje, kako sa savezničkim zemljama, tako i sa partnerima. S tim u vezi, naglašava da je modernizacija Vojske i dalje u fokusu prioritetnih zadataka MO, a posebno u domenu opremanja u skladu sa najvišim standardima i aktuelnim bezbjednosnim izazovima. Ministar se osvrnuo i na konkretne doprinose naše Vojske sistemu kolektivne bezbjednosti, gdje ističe posvećenost kako regionalnom, tako i međunarodnom miru i bezbjednosti.\nImajući u vidu bogato iskustvo Ujedinjenih Arapskih Emirata u oblasti modernizacije i opremanja oružanih snaga, Bošković je ukazao na potencijal jačanja saradnje dva ministarstva u toj oblasti.\nDržavni ministar za odbranu Al Bovardi podvukao je aktivan doprinos naše zemlje unapređenju globalne stabilnosti. Sagovornici su takođe razmijenili mišljenja o aktuelnoj bezbjednosnoj situaciji u regionima Zapadnog Balkana i Bliskog Istoka.


Gotovo trećina stanovnika evropskih gradova je izložena zagađenosti zraka iznad dozvoljene granice (EPA)\nKada se 2007. godine čuveni italijanski arhitekta Stefano Boeri našao zbog poslovnih prilika u najluksuznijem emiratskom gradu, Dubaiju, počeo je da razmišlja o jednoj fascinantnoj ideji, a zbog koje nije naišao na trenutno razumevanje svojih sagovornika u toj zemlji. Posmatrajući savremenu arhitekturu glavnog grada ove arapske zemlje, a čije gradsko jezgro čine uglavnom neboderi i soliteri, Boeri je stekao utisak da se nalazi u “mineralnom gradu”, kako je tada i nazvao Dubaji, a iz razloga dominatnih materijala koji dominiraju u izgradnji modernih zgrada, kao što su staklo, keramika i metal. Zapravo materijali koji reflektuju jaku sunčevu svetlost stvarajući fenomen “toplotnih ostrava”, te čine ovaj grad pretoplim i nepodnošljivim ambijentom.\nBili su upravo to ključni faktori, a koji su bili inspiracija za Boerijevo čuveno arhitektonsko delo, poznatije kao “vertikalna šuma”, a koje se bazira na principu da se pored stakla, keramike i metala koriste i živi materijali u izgradnji zgrada, kao što su drveće i biljke.\nPrema istraživanju španskog arhitekte Alejandra Zaere, čak 95 odsto visokih zgrada izgrađenih u urbanim centrima širom sveta posle 2000. godine, napravljeno je od materijala među kojima dominira pre svega staklo. Ova činjenica takođe bila je i dodatni stimulans, za projektanti tim arhitektonskog studija Boeri, da od ove tendencije napravi kontra tendenciju, a u pravcu razvoja zelene arhitekture.\nEfikasnost zelenih nebodera\nVertikalna šuma, zapravo dve zgrade u centru Milana, visoke 110 i 76 metara, a na čijim fasadama raste više od 700 vrsta različitog drveća i 20 hiljada vrsta dugogodišnjih visećih biljaka, projekat je za čiju realizaciju trebalo više od pet godina. A ubrzo posle inauguracije 2014. godine na internacionalnom konkursu “International Highrise Award” ova dve zelene zgrade proglašena su za najlepše i najsavremenije nebodere na svetu. Takođe, savet za visoke zgrade i urbano stanište, Instituta za tehnologiju Illinios iz Čikaga, proglasio je 2015. godine ovaj projekat za najbolji arhitektonski projekat na svetu.\nZašto su PM2,5 čestice opasne?\nPrema istraživanju časopisa Journal of the American Medical Association, dugotrajno izlaganje PM2.5 česticama dovodi do kardiopolmonarnih oboljelja. Procene su da za svakih 10 mikrograma po metru kubnom (μg/m3) povećanja ovih čestica u vazduhu, postoji do osam odsto povećanja smrtnosti.\nMeđutim, osim svoje inovativnosti sa arhitektonske strane gledano, Boerijeva vizija išla je mnogo dalje od modernog dizajna, u smislu izgradnje urbanih građevina koje će pre svega doprineti okruženju u kojem se nalaze. Zahvaljujući biljkama i drveću zasađenim na balkonima ovih zgrada (ukupne površine od 10 hiljada kvadratnih metara) stvara se specifična mikroklima, koja filtrira prašinu, stvara kiseonik, štedi energiju, te smanjuje gradsku buku.\nOvaj revolucionarni potez za ovaj italijanski grad, koji je pored mode i dizajna, oduvek bio prepoznatljiv i po svom zagađenju, bio je prekretač za promenu svesti kod ljudi koji u njemu žive, te konkretan primer u borbi protiv zagađenja.\nStrateško rješavanje problema zagađenja\nOsim skoncentrisane industrije i nepovoljnog geografskog položaja, s obizrom da je Milano grad smešten u ravnici, te okružen Alpama, jedan od najvećih problema ovog grada oduvek je bila i količina automobila koja postoji u njemu, čak skoro milion registrovanih motornih vozila.\nA kako bi se razvila svest da korišćenje sopstvenog automobila nije uvek najbolje rešenje, po uzoru na London i Stockholm, a u strateškoj borbi protiv smanjenja broja automobila u centrima ovih gradova, opština Milana 2008. godine uvela je posebnu dnevnu taksu za automobile koji bi ušli u uži centar grada. Prema prvim rezultatima te godine, pokazalo se da je broj automobila smanjen za 20 odsto, a broj štetnih čestica u vazduhu smanjen čak za više od 30 odsto.\nOvaj pozitivni trend, danas je doveo do toga da u centru ovog grada ne saobraćaju više vozila kategorisana kao veliki zagađivači, dok ona koja manje zagađuju moraju plaćati i dalje ulaz u centar grada. A od početka 2019. godine stupila je na snagu i proširena zona zabrane saobraćaja, takozvana “Area B”, koja obuhvata širi centar grada.\nOvakvu inicijativu za sada pokušali su da preduzmu i drugi veći gradovi, poput britanskog Mančestera gde je inicijativa na žalost propala na referendumu, a u Njujorku posle desetogodišnje debate, limitiranje saobraćaja uz plaćanje takse u užem delu Menhenta, uvešće se u praksu 2021. godine.\nUrbana mobilnost i električni automobili\nMeđutim, iako se već godinama unazad konstantno radi na suzbijanju zagađenja i poboljšanju kvaliteta vazduha u glavnom lombardijskom gradu, Milano i dalje važi za jedan od zagađenijih italijanskih gradova, te se razmišlja o tome koje bi sledeće mere bile korisne u borbi protiv zagađenja.\nJedan od ciljeva je podsticanje građana da koriste pre svega javni prevoz, te prevoz koji se deli sa drugima, poput carsharinga ili javnih bicikli dostupnih svima. Pored toga, jedan od prioriteta jeste apsolutni prelazak na hibridne i električne automobile u skorijoj budućnosti.\nPredsednik udruženja asocijacija italijanskih industrijalaca poznatije kao “Confindustria Lombardia”, Marco Bonometti smatra da italijanska, ali i evropska automobilska industrija mora doneti strateški plan ka jasnom opredeljenju i jačanju sektora proizvodnje električnih i autonomnih automobila.\nA iako je Milano pored Londona, prvi grad u Evropi koji ima proširenu zonu zabrane saobraćaja, Pierfrancesco Maran, načelnik za urbanizam, zelenilo i poljoprivredu grada Milana, veruje da još mnogo toga može da se uradi u ovom gradu.\n“Pored napora da se smanji količina automobila i ulaganja u javni prevoz, koji će do 2030 postati 100 odsto električan, dostupan i efikasan za sve građane, radimo i na podsticajima za zamenu kotlova na lož ulja, koji su takođe veliki zagađivači, kao i na razvijaju ambicioznih projekata kada je reč o gradnji. Sve nove građevine u ovom gradu u budućnosti moraće da poštuju stroga urbanistička pravila i da budu sa nultom emisijom štetnih gasova”, kaže Pierfrancesco Maran.\nUpravo strategija i politika sa dugoročnim ciljevima, a sve zarad budućnosti grada i njegovih građana. Politika koja još uvek izgleda nije opcija u zemljama koje imaju možda i veće probleme sa zagađenjem, kao što je slučaj sa određenim gradovima zemalja zapadnog Balkana.\nAmbijentalna politika nasuprot ad hoc akcijama\nAko bi uporedili ovaj italijanski grad u kojem postoji velika svest ovog problema, sa recimo gradovima manje razvijenog dela Evrope, videli bi da su se Sarajevo, Beograd i Skoplje, poslednjih dana oktobra našli među prvih deset najzagađenijih gradova na svetu. Prema izveštaju sajta za merenje kvaliteta vazduha “AirVisual”, ova tri grada imali su daleko iznad dozvoljenih PM10 i PM2,5 štetnih čestica po kubnom metru, sa indeksom kvaliteta vazduha preko 150 jedinica, što je vrlo zagađena i nezdrava sredina.\nDok aktivisti za zaštitnu životne sredine, kao i stručnjaci misle da je situacija zabrinjavajuća, kada je u pitanju zagađenje u ovim gradovima, s druge strane nadležni ovaj problem vide kao složen i decenijski, smatrajući da situacija nije ništa gora nego ranijih godina.\nMuhamed Hadžiabdić, profesor na Internacionalnom univerzitetu u Sarajevu, kaže da se vrlo dobro zna koji su uzroci lošeg kvaliteta vazduha, i da ad-hoc akcije koje se preduzimaju samo kada je situacija alarmantna, nisu opcija.\n“Potrebno je ovaj problem pogledati sa naučne strane, i preduzeti mere koje pored toga što su skupe, moraju biti smislene i dugoročne”, kaže Hadžiabdić.\nAktivisti iz inicijative “Ne Davimo Beograd” smatraju da poboljšanje javnog prevoza, masovno ozelenjavanje grada, promocija urbane mobilnosti i prelazak sa fosilnih goriva na obnovljive izvore energije, jesu potrebne mere za poboljšavanje kvaliteta vazduha u ovom gradu.\nMeđutim, dok se ne donese strateški plan i usvoji ambijentalna politika u borbi protiv zagađenja, te počne sa preduzimanjem određenih lokalnih mera, izgleda da će pomenuti gradovi u regiji ovaj problem rešavati još dugo na teorijskom nivou.\nPošumljavanje metropola i zeleni zidovi\nU najnovijem izveštaju Evropske agencije za zaštitu čovekove okoline (EEA) navodi se da je zagađenje vazduha vodeći ekološki faktor rizika po zdravlje ljudi, te se procjenjuje da je gotovo trećina stanovnika evropskih gradova izložena zagađenosti vazduha iznad dozvoljene granice.\nIako se gradovi lideri u borbi protiv klimatskih promena, poput Milana, ali i Osla, Pariza, Madrida, Kopenhagena, i još više od 80 gradova na svetu, a koji su pioniri grupe “C40 Cities Climate Leadership Group”, već godinama bore kako bi smanjili emisiju štetnih gasova u atmosferu, čini se da još mnogo toga mora da se uradi.\nNa nedavnom samitu Ujedinjenih Nacija održanom u Njujorku, pomenuti arhitekta Boeri predstavio je svoj projekat “Great Green Wall of Cities”, tj. ideju da se u narednih deset godina, u okolini velikih gradova počevši od Afrike do centralne Azije, zasadi 500 hiljada novih hektara urbanih šuma, kao i obnavljanje 300 hiljada hektara već postojećih šuma. “Ogroman zeleni zid oko planete”, kako je opisao svoj revolucionarni projekat čuveni arhitekta, ima za cilj ublažavanja klimatskih promena i oporavljanja planete.\nOvaj projekat, koji je već zaživeo u nekim zemljama Afrike, kao i Kine, odnosi se i na evropske zemlje, a zeleni zid krenuo bi od Španije, putem Italije, ka istočnoj Evropi. Ideja je da se posadi ukupno 22 miliona novih stabala. Kada je reč o zemljama istočne Evrope, preteče ovom projektu, jeste ozelenjavanje glavnog grada Albanije gde je do sada posađeno 200 hiljada novih stabala, i to opet zahvaljujući Boeriju i njegovoj saradnji sa aktuelnim premijerom Edi Ramom.\nA kada je u pitanju Milano, urbana šuma, tj. projekat “ForestaMi” podrazumeva sadnju od tri miliona stabala do 2030. godine. Maria Chiara Pastore, arhitekta i profesorka na fakultetu Politecnico di Milano, koja je radila na istraživanju učinka nakon realizacije ovog projekta, kaže da urbane šume neće doprineti samo poboljšanju kvaliteta vazduha, već će smanjiti efekat “toplotnih gradskih ostrva”, povećati biodiverzitet, te poboljšati kvalitet životnog prostora.\nMeđutim, ovakvi i slični projekti da bi bili uspešni moraju biti deo nacionalne i lokalne politike, te da budu usvojeni na dugoročnom planu, istče profesorka Pastore. A kada bi se u svim većim gradovima zasadilo jedno drvo po glavi stanovnika, stvorila bi se velika ekološka barijera oko gradova, i tada bi svi gradovi, bili oni zagađeni ili ne, postali čistija, zelenija i svakako bolja i srećnija mesta za život.\nBeč dobio ulicu s regulacijom temperature zraka\nPilot-projekt za cilj ima djelovanje protiv urbanih toplotnih otoka i da olakša život stanovnicima okruga Neubau.\nMoskva: Hiljade stabala za ‘betonsku džunglu’\nVrtni prsten, cesta oko ruske prijestolnice će biti uža, pločnici širi te zasađeno 3.000 stabala.


IZ ROŽAJSKOG CENTRA ZA SOCIJALNI RAD KAŽU DA JE TOKOM PANDEMIJE DOŠLO DO POVEĆANJA BROJA TRAŽIOCA POMOĆI – Rožaje Today\nIZ ROŽAJSKOG CENTRA ZA SOCIJALNI RAD KAŽU DA JE TOKOM PANDEMIJE DOŠLO DO POVEĆANJA BROJA TRAŽIOCA POMOĆI\nSudeći prema podacima Centra za socijalni rad socijalna slika u Rožajama nije ni malo ružičasta. Naime, u prošloj godini od socijalnih davanja, čiji iznos se kreće od 68 do oko 130 eura, preživljavalo je oko 1.400 porodica.\nPrema tabeli koja je prikazana u izvještaju o radu Centra za socijalni rad zaključuje se da je od socijale u 2019.godini u Rožajama živjelo preko 5.500 građana. Dječji dodatak primalo je oko 1.100 mališana, dok je ličnom invalidninom bilo obuhvaćeno oko 137 korisnika. Pravo na tuđu njegu i pomoć u prošloj godini ostvarilo je oko 900 građana Rožaja. Centar za socijalni rad je tokom prošle godine jednokratnim pomoćima pomogao 753 porodice. Prosjek isplaćenih jednokratnih novčanih pomoći se kretao oko 74,16 eura a najviše ih je podijeljeno tokom decembra kada je isplaćena nadoknada za 101 porodicu. Naknadu po osnovu rođenja djeteta u prošloj godini primio je 281 roditelj.\nPrema riječima Edina Hodžića, direktora Centra za socijalni rad u Rožajam, tokom trajanja mjera Nacionalnog koordinacionog tijela za borbu protiv zaraznih bolesti i Instituta za javno zdravlje, došlo je do blagog povećanja broja tražioca jednokratnih novčanih pomoći kod ove ustanove. Hodžić kaže da je tokom marta, posredstvom Centra za socijalni rad isplaćeno ukupno 4.745,84 eura jednokratnih pomoći, što je za 1.145 eura više u odnosu na februar. On naglašava da je u januaru ove godine korisnicima jednokratnih pomoći isplaćeno 189 eura više u odnosu na mart.\nU minuloj godini Centar za socijalni rad je za potrebe korisnika Dnevnog boravka za stare svakodnebno obezbjeđivao 15 obroka. Pomoć u kući obezbijeđena je za 93 korisnika koje su redovno obilazile devet gerentodomaćica. Kada je riječ o Dnevnom boravku za djecu i mlade sa intelektualnim smetnjama u razvoju, na evidenciji ovog centra bilo je 14 korisnika. U centru su pružane savjetodavno-terapijske i socijalno-edukativne usluge pa je kroz tu terapiju prošlo ukupno 259 građana, a kriznu situaciju su prevazišle 182 tretirane osobe- navodi Hodžić.\nCentar za socijalni rad je bio posvećen prevenciji porodičnog nasilja. Hodžić kaže da je u prošloj godini ovoj ustanovi prijavljeno 18 slučajeva nasilja, od čega je devet osoba pretrpjelo fizičko nasilje. Kroz emocionalno i psihičko nasilje su prošle četiri, odnosno dvije osobe, kroz zanemarivanje, seksualno i ekonomsko nasilje prošla je po jedna osoba, a među žrtvama nasilja je troje djece, dvoje mladih ljudi, devet odraslih osoba i jedno staro lice.\nPOSTUPAK VOĐEN PROTIV 175 MALOLJETNIKA\nCentar za socijalni rad je, kao organ starateljstva, učestvovao u 175 postupaka koji su vođeni protiv djece i mladih sa poremećajem u ponašanju. Prema informacijama iz izvještaja ovog centra, postupak je vođen protiv 175 maloljetnika a izrečene su mjere protiv 127 prekršioca zakona. Ukor je izrečen protiv 86 prestupnika, opomena je izrečena u dva slučaja, pojačan nadzor zakonskog zastupnika i organa starateljstva izrečen je u 14, odnosno 15 slučajeva, posebne obaveze društveno korisnog rada izrečene su kod šest prekršioca zakona, dok su dva maloljetnika kažnjena novčanom kaznom.


Izmena 100 propisa, kako bi pečat od 1. oktobra otišao u istoriju i ne samo to\nPrimena najvećeg broja odredaba novog Zakon o privrednim društvima, koji je nedavno usvojila Skupština Srbije, počeće od 1. oktobra. Takođe, izmene su u skladu sa obavezama naše zemlje i u skladu sa pregovarčom pozicijom Poglavlja 6 da se u naš pravni sistem preuzmu propisi Evropske unije.\nPomoćnik ministra privrede Dušan Vučković je govoreći o novim zakonskim rešenjima o privrednim društvima rekao da su se novinama u zakonu otklonili brojni problemi koji se tiču poslovanja privrede u Srbiji.\nNajznačajnije izmene zakona su, kaže Vučković, redefinisanje odnosno preciziranje odredaba koje se tiču upotrebe pečata u poslovanju i ukidanje propisa kojima su predviđene bile obaveze da se pečat upotrebljava u određenim poslovima između privrednih društva i organa javne uprave.\n- Ukinuto je preko 100 propisa kojima je bila propisivana upotreba pečata u poslovanju - kaže Vučković.\nKaže da će se ovim izmenama zakona omogućiti upotreba elektronskog kvalifikovanog potpisa umesto overe potpisa na osnivačkim aktima privrednim društava, a time se kaže, prave i značajne uštede.\nRegistracija od kuće\nKaže da uvođenje e-potpisa omogućava svima da se privredna društva registruju od kuće. S druge strane, objašnjava, uvedena je obaveza da sva privredna društva u roku od godinu dana od dana stupanja ovog zakona na snagu, registruju elektronsku adresu.\n- Registracija elektronske adrese ne košta, ona je besplatna, tako da tu nema povećanja troškova privrede - kaže Vučković.\nZaštita prava manjinskih akcionara\nZakon je, napominje, uveo unapređenja koja se tiču zaštite prava manjinskih akcionara tako da je uvedena obaveza privrednom društvu da se obavezno vrši procena vrednosti pravnog posla koje zaključuju direktori, nadzorni odbori, menadžment ili akcionari,da se takvi pravni poslovi ukoliko njihova vrednost prelazi 10 ili više procenata vrednosti društva, vrši procena tog posla.\nMeđunarodna spajanja od 2022.\nZakonom je preciznije definisano i da li se radi o imovini velike vrednosti preduzeća kada je reč o sredstvima obezbeđenja za uzimanje kredita, izjednačeni su domaća i strana privredna društva vezano za osnivanje ogranaka, rok za likvidaciju privrednih društva je, prema novim pravilima, smanjen sa godinu dana na šest meseci.\nZakonom su definisana i nova pravila organizovanja privrednih društava, a ovi propisi, koji se najviše odnose na međunarodno "spajanje" i osnivanje privrednih društava primenjivaće se od 1. janura 2022. godine, jer je procena da će Srbija tada biti spreman za pristupanje EU, sa mogućnošću da se ovi rokovi promene.\nNBS: Za pola godine kažnjeno 11 banaka\nMinistarstvo potvrdilo: Ponudu za PKB dostavila jedna kompanija


Uhapšen Džulijan Asanž – Borba\nOsnivača Vikiliksa (WikiLeaks) Džulijana Asanža uhapsila je britanska policija u ambasadi Ekvadora u Londonu, javio je BBC.\nNovinar BBC-a Džejms Lendejl je na Tviteru objavio da se on više ne nalazi u ambasadi Ekvadora u Londonu u kojoj je proveo sedam godina.\nVelika Britanija garantovala je da osnivača Vikiliksa Džulijana Asanža neće izručiti državi koja zakonom predviđa smrtnu kaznu, rekao je predsjednik Ekvadora Lejnin Moreno, poslije hapšenja Asanža u ekvadorskoj ambasadi u Londonu.\n“U skladu sa našom jakom posvećenosti ljudskim pravima i međunarodnom zakonu, zatražio sam od Velike Britanije da garantuje da Asanž neće biti izručen zemlji u kojoj bi bio izložen mučenju ili suočen sa smrtnom kaznom”, rekao je Moreno.\nPrema njegovim riječima, britanska vlada je potvrdila to pismeno, u skladu sa njihovim odredbama.\nDrži riječ: Carević poklonio platu djeci koja boluju od autizma\nNačelnici centara bezbjednosti razgovarali sa 67 građana\nČeška proteruje još 70 radnika ruske ambasade


Ambasador Ljuljzim Peci uručio akreditivna pisma predsedniku Letonije - Vesti - Ministarstvo Inostranih Poslova - Kosovo NaslovnaKontaktSitemapa Shqip\n12345678910111213141516171819202122232425262728293031\tAmbasador Ljuljzim Peci uručio akreditivna pisma predsedniku LetonijeRiga, 08. maj 2012. - Ambasador Republike Kosovo u vedskoj Ljuljzim Peci je tokom svečanog prijema u predsedničkoj palati u Rigi uručio akreditivna pisma predsedniku Republike Letonije Andrisu Berzinsu.Preuzi na realnu velicinuPreuzi na realnu velicinuAmbasador Peci je preneo predsedniku Berzinsu pozdrave predsednice Republike Kosovo Atifete Jahjage. Peci je kazao da se Kosovo do sada pokazalo kao stabilna drava sa multietnickom funkcionalnom demokratijom i zahvalio se predsedniku Berzinsu na ranom priznavanju Republike Kosovo i podrci Republike Letonije.\nPredsednik Republike Letonije Andris Berzins je primio pozdrave za predsednicu Jahjagu i naglasio da Letonija i Kosovo imaju veoma dobre odnose. Predsednik Berzins je pruio posebnu podrku bilateralnoj saradnji izmedu Republike Letonije i Republike Kosovo u oblasti ekonomije, zatite i bezbednosti, razmeni profesora i studenata i kulturnoj razmeni.\nAmbasador Peci se na kraju prijema zahvalio predsedniku Berzinsu na podrci i izrazio svoju posvecenost daljem jacanju bilateralnih odnosa izmedu dve prijateljske drave.\nCinom urucivanja akreditivnih pisama predsedniku Berzinsu, ambasada Republike Kosovo u Stokholmu pokriva Republiku Letoniju kao nerezidentna diplomatska misija akreditovana u Rigi.\nU cilju jacanja medunarodnog subjektiviteta Republike Kosovo, Ministarstvo spoljnih poslova je intenziviralo proces uspostavljanja diplomatskih odnosa sa drava koje su priznale nezavisnu i suverenu dravu Kosovo, proces koji se nastavlja i narednih dana.


Naša stranka: Neovisnost u radu VSTV-a nije neovisnost od odgovornosti – Fokus.ba\nUpravo je VSTV institucija koja trodiobu vlasti shvata na pogrešan način i zloupotrebljava je kao štit od odgovornosti prema građanima koje u zakonodavnom smislu predstavlja Parlament\nNaša stranka oštro osuđuje današnje zaključke Visokog sudskog i tužilačkog vijeća BiH kojima je ova institucija praktično odbila saradnju sa Parlamentarnom skupštinom BiH u cilju stabiliziranja stanja u pravosuđu i vraćanja povjerenja građana BiH u pravosudne institucije.\nŽalosno je što u svojim zaključcima VSTV naglasak stavilo na izbjegavanje odgovornosti svojih članova i odbijanje saradnje sa Parlamentarnom skupštinom, dok se u isto vrijeme u njima ne može pronaći nikakav konkretan trag iskrene spremnosti za prevazilaženje negativne situacije u pravosudnom sistemu.\nU zaključcima koji imaju za cilj održavanje postojećeg stanja u pravosuđu se VSTV neopravdano poziva na princip trodiobe vlasti koji nije ustanovljen da bi bilo koju od grana vlasti učinio nedodirljivom. Upravo je VSTV institucija koja trodiobu vlasti shvata na pogrešan način i zloupotrebljava je kao štit od odgovornosti prema građanima koje u zakonodavnom smislu predstavlja Parlament.\nZbog toga zastupnici Naše stranke u Parlamentarnoj skupštini BiH još jednom izražavaju svoju podršku zaključcima sa Druge hitne sjednice Predstavničkog doma PS BiH i traže od VSTV-a njihovo poštivanje i maksimalnu saradnju sa Parlamentom i njegovim tijelima. Neovisnost u radu nikako ne smije biti shvaćena kao neovisnost od odgovornosti i to važi za sve grane vlasti, sve javne institucije i sve nosioce javnih funkcija u BiH lično.\nEU: Pozivamo Milana Tegeltiju da uvaži stavove o podnošenju ostavke


U okviru posjete Bosni i Hercegovini, Misija Svjetske banke boravila je u Hercegovačko-neretvanskom kantonu gdje su, u organizaciji Ministarstva poljoprivrede, šumarstva i vodoprivrede HNK, zainteresovanim poljoprivrednim proizvođačima iz Hercegovačko- neretvanskog, Hercegbosanskog i Zapadnohercegovačkog kantona predstavili projekat: „Agriculture Competitiveness and Institutional Strengthening Project“ koji za cilj ima pomoći jačanju konkurentnosti poljoprivrede i institucionalnom jačanju ključnih učesnika unutar BiH.\nDonko Jović, ministar poljoprivrede, šumarstva i vodoprivrede HNK zahvalio je predstavnicima Svjetske banke na posjeti, kao i poljoprivrednim proizvođačima i predstavnicima institucija koje se bave pitanjima poljoprivredne proizvodnje na iskazanom interesu za razgovor.\n„Resursi koje imaju ova tri kantona, poljoprivredni potencijal ali iznad svega vrijedni ljudi i poljoprivredni proizvođači, jamstvo su kako ovaj prostor ima sve preduslove za snažniji razvoj svih segmenata poljoprivrede i stočarstva. Stoga je susret s predstavnicima Svjetske banke bio odlična prilika da se poljoprivredni proizvođači upoznaju s mogućnostima i modalitetima finansiranja njihovih aktivnosti od strane Svjetske banke. Brojne su poteškoće s kojima se, osobito kada je u pitanju plasman proizvoda, suočavaju poljoprivredni proizvođači, ali to su pitanja koja moramo riješiti unutar naših institucija. U razgovoru smo željeli predstavnike Svjetske banke upoznati s aktivnostima i projektima koje bi Banka mogla finansirati ili sufinansirati, a što bi značajno pomoglo našim poljoprivrednim proizvođačima.“, istaknuo je ministar Jović.\nDilshod Khidirov, predstavnik Svjetske banke istaknuo je kako je ovaj susret prvi korak u pripremi projekta „Agriculture Competitiveness and Institutional Strengthening Project“, dodavši i to kako će sugestije i prijedlozi poljoprivrednih proizvođača biti odlična osnova pri izradi konačnog prijedloga projekta kojega će finansirati Svjetska banka.\nInače, sastanku su, uz veliki broj poljoprivrednih proizvođača iz HNK, HBK i ZHK-a prisustvovali i predstavnici Ministarstva poljoprivrede, vodoprivrede i šumarstva F BiH, Federalnog agromediteranskog zavoda, Ministarstva poljoprivrede HBK, Ministarstva privrede ZHK i Veterinarskog zavoda HNK.


ZENICA Održana sjednica Gradskog vijeća Zenica\nSa 11 glasova za i 13 suzdržanih, prijedlog dnevnog reda nije dobio potrebnu većinu\nD. Pašalić / Avaz.ba 10.02.2020\nZENICA Bez rješenja o privremenom finansiranju\nVijeće grada Zenica Foto: D. Jurišić\nGradsko vijeće Zenica Foto: D. Jurišić\nFuad Kasumović Foto: D. Jurišić\nJasmin Hodžić Foto: D. Jurišić\nPropao je još jedan pokušaj sjednice Gradskog vijeća (GV) Zenica, na kojoj se trebalo naći rješenje za finansiranje grada. Kako je pojasnila Diana Bešić, predsjedavajuća GV-a, gradonačelnik Fuad Kasumović nije im dostavio materijale za budžet grada.\n⁃ Činjenica, gradonačelnik je ispunio zahtjev jedne grupe za sazivanje sjednice s tačkom dnevnog reda - privremeno finansiranje, koji je dostavio vijećnicima. Međutim, na zahtjev vijećnika SDA, A-SDA i SBB-a da se dostavi materijal za budžet, gradonačelnik je odgovorio da neće dostaviti materijal, što znači da se ova tačka dnevnog reda ne može razmatrati na sjednici - kazala je Bešić.\nPotom su uslijedile uvodne napomene, tokom kojih je Jasmin Hodžić (SBB), dopredsjedavajući GV-a, u ime Radnog predsjedništva, upoznao vijećnike i javnost sa zakonskim i statutarnim okvirima.\n⁃ Statut kaže da gradonačelnik podnosi prijedlog budžeta GV-u. Donošenje budžeta, nacrt podnosi gradonačelnik, u pravilu, najkasnije 1. novembra za narednu godinu. Budžet donosi GV većinom glasova najkasnije do 31. decembra tekuće godine. Prema Zakonu o principima lokalne samouprave, načelnik je dužan dostaviti prijedlog budžeta Vijeću - objasnio je Hodžić.\nZa govornicu je izašao i Kasumović, koji je poručio da im se obraća čovjek koji je i učestvovao u izradi Zakona o budžetu.\n- Nikakve polemike više oko budžeta nema. Kad budem htio, spustit ću ga, ako ne budem htio, nećete ga dobiti. Ako ima moje krivice, imate Tužilaštvo, SIPA-u… Ne dam novac za kantonalne projekte i “Zenicatrans” - izričit je bio Kasumović.\nNakon uvodnih napomena, pristupilo se glasanju da se na dnevnom redu nađe odluka o privremenom finansiranju. Sa 11 glasova za i 13 suzdržanih, ovaj prijedlog dnevnog reda nije dobio potrebnu većinu.


Nov 20, 2018 Kaspersky Lab\nU narednoj godini uočićemo da se svet APT pretnji (Advanced Persistent Threat) deli na dve grupe: energične i neiskusne amatere koji žele da budu u igri i tradicionalne, pripremljene i najnaprednije aktere.\nDruga grupa predstavlja veliki izazov za preduzeća, jer iskusni akteri pretnji istražuju nove i još sofisticiranije tehnike, koje će biti mnogo teže za detekciju i otkrivanje nihovih izvora – rezultati su predikcije ciljanih pretnji u 2019. godini kompanije Kaspersky Lab.\nGodišnja predviđanja razvili su stručnjaci kompanije Kaspersky Lab i baziraju se na njihovom znanju i zapažanjima akumuliranim tokom prethodnih godina ali i na osnovu predikcije o ciljanim pretnjama tima za globalna istraživanja i analizu.\nZapažanja, zajedno sa nizom predviđanja u vezi industrijskih i tehnoloških pretnji, pomoći će nekim od najznačajnijih sektora u razumevanju i pripremi za bezbednosne krizne situacije sa kojim bi se mogli suočiti u narednih 12 meseci.\nNema više velikih APT napada\nDok sajber-bezbednosna industrija dosledno otkrva izuzetno sofisticirane operacije sponzorisane od strane vlada, akteri pretnji uspevaju da prevare radar i izbegnu oko javnosti i mogućnost da budu “otkriveni”. Uz dovoljno resursa, oni će moći da diversifikuju alatke i prakse – čineći detekciju i pronalazak njihovog izvora izuzetno teškim.\nJedan od najverovatnijih scenarija je taj da će novi pristup dovesti do korenite preraspodele alata specijalizovanih za targetovanje – što će nužno kompromitovati mrežni hardver. Nova strategija će omogućiti akterima pretnji da svoje aktivnosti usmere na diskretan kompromis u botnetskom stilu ili da izvrše više podlih napada na ciljnu grupu žrtava.\nOstala predviđanja o ciljanim pretnjama za 2019. godinu uključuju:\nNapade na lance nabavke ne možemo izbeći. Ovo je jedan od najzabrinjavajućih napada koji su uspešno bili realizovani u prethodne dve godine. Sve nas ovo tera na razmišljanje o broju potencijalno napadnutih dobavljača i bezbednosti istih. U 2019. godini, očekuje se da će ovo i dalje biti efektivan vektor zaraze.\nMalver za mobilne uređaje takođe ostaje prisutan. Veliki broj aktera pretnji uključuje i komponentu mobilnih telefona u svoje kampanje, kako bi dobio na veličini liste potencijalnih žrtava. Iako se veće epidemije u segmentu ciljanog mobilnog malvera ne očekuju, možemo uočiti kontinuirani trend napada ali i nove napredne načine za pristup uređajima žrtava.\nIoT botneti će nastaviti rast nezaustavljivom brzinom. Ovo može biti upozorenje koje se vraća iz godine u godinu, ali ne sme biti zanemareno. Kako IoT botneti nastavljaju da jačaju, u pogrešnim rukama mogu postati veoma moćno oružje.\nFišing će dobiti na značaju u bliskoj budućnosti. Podaci prikupljeni u različitim napadima na gigante društvenih mreža poput Facebook-a i Instagram-a, LinkedIn-a i Twitter-a, sada su svima dostupni za preuzimanje. Skorašnje veliko curenje podataka sa različitih platformi društvenih mreža mogu koristiti napadačima da povećaju uspešnost vektora zaraze.\nAPT “novajlije” stupaju na scenu. Dok najnapredniji akteri prividno ‘nestaju‘ sa radara, novi učesnici nastupaju. Barijere ulaska nikada nisu bile ovako niske, uz stotine efikasnih alata, redizajniranim procurelim eksploitima i svim vrstama frejmvorka, javno dostupnih svima za korišćenje. U svetu postoje dva regiona gde ovakve grupe postaju sve prisutnije: Jugoistočna Azija i Bliski Istok.\nJavna odmazda će oblikovati industriju. Istraživanja skorašnjih većih napada – kao što je hakovanje mreže kompanije Sony Entertainment i napad na Demokratski nacionalni komitet – podigao je pravnu i javnu svest o akterima napada na viši nivo. Javno izlaganje i bes javnosti može biti iskorišćen za stvaranje talasa mišljenja koje bi formiralo deo argumenta za ozbiljnije diplomatske posledice širom sveta.\n“U 2018. godini akteri pretnji doveli su do nove paradigme. Javna svest je porasla i istraživanja stručnjaka istakla su velike sajber operacije, stvarajući vesti za naslovnice širom sveta. Ovo vodi ka promenama u sajber okruženju, s obzirom da sofisticirani akteri pretnji traže tiha i skrivena mesta za svoje napade, kako bi verovatnoća njihovog uspeha bila veća. Ovaj preokret čini pronalazak novih, obimnih i sofisticiranih operacija veoma teškim, i definitivno otežava detekciju pretnji,” rekao je Vićente Diaz (Vicente Diaz), bezbednosno-istraživački sektor, kompanija Kaspersky Lab.\nČarli Kindl, tvorac Amazon Echo i Alexa virtuelnog sistema, gost Beograda\nPredstavljena edukativna platforma ‘Bezbedni klinci’: Za digitalne mame i tate


Blicnet se fokusira na razvoj 'Over the top' usluga - Akta.ba\nZa Blicnet 2015. godina, unatoč svim izazovima, bila je uspješna, a najviše se investiralo u kablovsku mrežu, povećanje brzine internet veze, otvaranje novih prodajnih mjesta, usavršavanje servisa digitalne televizije, uvođenje u ponudu vrhunskih modela mobilnih telefona, kazao je Bohorč.\n28.08.2015. 10:29 / Izvor: Akta.ba\nKompanija Blicnet nastavila je i u 2015. godini bilježiti pozitivan trend poslovanja unatoč generalno lošoj ekonomskoj situaciji u BiH, raznim administrativnim ograničenjima i ostalim preprekama, a ovu godinu karakterisale su investicije s ciljem podizanja kvaliteta usluga, ali i širenja njihove dostupnosti, izjavio je za Poslovni portal Akta.ba direktor Blicneta Igor Bohorč.\nNaveo je da se najviše investiralo u kablovsku mrežu, povećanje brzine internet veze u osnovnim i drugim paketima, otvaranje novih prodajnih mjesta, usavršavanje servisa digitalne televizije, proširivanje ponude sa vrhunskim modelima mobilnih telefona i drugim uređajima.\nNa pitanje može li otkriti nešto više o planu razvoja novih usluga u narednom periodu, Bohorč je izjavio da će se Blicnet u budućnosti fokusirati na razvoj "Over the top" usluga, kao što je usluga TViN.\n"Ovaj savremeni servis omogućava gledanje televizijskih kanala na računarima, tabletima i telefonima, a s obzirom na to da je pred nama početak nove školske odnosno akademske godine, spremamo i posebne ponude prilikom korištenja naših usluga i kupovine uređaja", pojasnio je direktor Blicneta.\nDodao je da Blicnet nudi četiri osnovne usluge u ponudi: digitalnu televiziju, internet, fiksnu i mobilnu telefoniju.\nTreba pratiti evropske trendove\nKao najveće izazove sa kojima se suočava Blicnet, Bohorč je potcrtao da regulacija telekomunikacionog tržišta ne prati evropske trendove i prakse, što svakako usporava razvoj i ograničava poslovanje.\n"Veoma često smo u situaciji da baš mi iniciramo i tražimo bolje uslove za sve korisnike telekomunikacionih usluga, ali promjene regulative u BiH nažalost zahtijevaju puno vremena i rada", kazao je direktor Blicneta.\nOcijenio je da segment telekomunikacija u BiH ima još dodatnog prostora za proširenje, posebno, kako je rekao, za operatera koji nudi kvalitetne usluge i servise.\n"Trenutno se odvija faza konsolidacije tržišta, pa vjerujem da će u budućnosti u BiH biti od tri do pet ozbiljnih TK operatera", dodao je Bohorč.\nRast interesa za uslugama\nKazao je da je Blicnet, osim u Banjaluci i još nekoliko gradova u RS, prisutan i u FBiH u Sarajevu, Goraždu, Sankom Mostu, Cazinu, itd.\n"Generalno, interesovanje za naše usluge raste, te nam je zapravo cijela teritorija BiH interesantna za pružanje usluga, a vidjećemo šta budućnost donosi", naveo je Bohorč.\nSpomenuo je da Blicnet trenutno ima više od 120 zaposlenih radnika i da u skladu sa razvojem kompanije zapošljava nove ljude, te da redovno angažira i druge firme da obavljaju određene poslove za svoje potrebe.\nBohorč je kazao da Blicnet sarađuje sa telekom operaterima u BiH na različitim nivoima, a u inostranstvu, kroz matičnu kuću Telekom Slovenije, sarađuje sa vodećim kompanijama iz oblasti tehnologija.\nJedini telekom operater koji je oficijelni zastupnik kompanije Apple\nDirektor Blicneta rekao je da je pametni telefon iPhone moguće dobiti u Blicnetu.\n"Jedini smo telekom operater koji je oficijelni zastupnik kompanije Apple za iPhone telefone na tržištu Bosne i Hercegovine, tako da se najnoviji modeli telefona nakon pojavljivanja u svijetu mogu potom naći i kod nas u ponudi", kazao je Bohorč.


“Vučić prisvojio krizu, u vreme epidemije važno razvijati solidarnost a ne emitovati histeriju” – Slobodne novine\nBeogradski glas (Beta) – Nekadašnji predsednik Srbije Boris Tadić izjavio je da je u vreme epidemije važno “razvijati solidarnost, a ne emitovati histeriju i dramsku ljubav iz vrha države”.\nTadić je u “Utisku nedelje” na televiji Nova S rekao da je od neodgovorne poruke da sa ide u šoping u Milano i da je korona običan grip, za sedam dana došlo do poruka panike, dok je u medjuvremenu vladajuća stranka počela kampanju i skupila 50.000 potpisa pri čemu gradjani nisu držali distancu od dva metra.\n“Šef države je zatim prisvojio krizu i ne pušta struku, nego on govori o svemu, primer od juče je da su na konferenciji za medije trećinu vremena govorili lekari, a dve trećine on koji nema realna znanja o medicini”, rekao je Tadić i dodao da je sada potrebna komunikacija izmedju struke i gradjana.\nTadić je ocenio da neki političari koriste krizu da proture matricu izborne kampanje, pa sa izjava “volimo vas” prelaze na nabavku opreme pa na bruto društveni proizvod, preko brojanja mrtvih dok je neko drugi bio na vlasti pa sve do besmislenih poredjenja sa Amerikom i izjava da će Srbije prva izaći iz krize.\n“Sad nije vreme za samohvalu, ne treba emotivno reagovati, a vrh vlasti gradjanima sa ekrana preti. Predsednik sa jedne strane preti da će uvesti karantin od 24 sata dok istovremeno izigrava žrtvu i poziva da ga uhapse i streljaju” i kaže kako je on “hrabar i doneće odluku koja mnoge može da ugrozi”, rekao je Tadić.\nOznakeBoris Tadić Naslovna-centar Naslovna-traka\nDJB zahteva od Ustavnog suda da po hitnom postupku suspenduje odluku o vanrednom stanju dok o njoj ne odluči Skupština


Mihajlović: Pristupni put do Ovče gotov do 27. septembra (video) - Gradjevinarstvo.rs\n08.09.2015. | Tanjug\nMihajlović je, takođe, najavila da će preostali deo pristupne saobraćajnice od Ovče do Pančevačkog puta biti završena do kraja godine, kada će biti završen ceo projekat izgradnje Pupinovog mosta sa pristupnim saobraćajnicama u dužini od 21 kilometar. Ona je podsetila da je most između Zemuna i Borče otvoren za saobraćaj u decembru 2014. godine.\n- Drago mi je da izvođači rade svoj posao i da su rešili sve prvobitne probleme koje su imali zbog projektne dokumentacije i da će poslednji deo druge faze biti završen do kraja godine – rekla je Mihajlović novinarima tokom kontrole radova sa predstavnicima kineske kompanije CRBC, domaćeg podizvođača „MBA Ratko Mitrović-Niskogradnja“ i Grada Beograda. Ona je rekla da je zadovoljna dinamikom radova ističući da će sa završetkom cele pristupne saobraćajnice mostu tranzit biti izmešten iz centra Beograda.\nMihajlović je navela da će tako biti povezani putni koridori, a Beograđani će dobiti na pravcu od Zrenjaninskog do Pančevačkog puta saobraćajnicu sa po tri trake.\n- Ovaj projekat će sigurno biti završen do kraja godine i biće možda jedan od retkih projekata koji se radi, zaista, tačno po dinamici, kako je planirano – kazala je Mihajlović dodajući da nema kašnjenja uprkos problemima koji su bili prisutni u prethodnom periodu.\nGradski sekretar za saobraćaj Dušan Rafailović je istakao da uvek može da bude zadovoljan „kad god se oseti miris vrelog asfalta“. Rafailović je rekao da je projekat gradnje Pupinovog mosta sa pristupnim saobraćajnicama veoma značajan za glavni grad zbog povezivanja Zemuna i Borče i dalje do Pančevačkog puta.\n- Tranzitni saobraćaj će biti preusmeren na ove novoizgrađene saobraćajnice i grad će sa preizmanjem oko 93km državnih puteva prvog i drugog reda potpuno zaokružiti saobraćajnu sliku – naveo je Rafailović. On je dodao da će grad pokazati da može kvalitetno i bezbedno da upravlja mrežom državnih puteva na teritoriji Beograda.\nPredstavnici CRBC-a su rekli da su završeni glavni radovi na trasi pristupne saobraćajnice i da su preostali samo još oni završni, kao i da će sve biti gotovo u predviđenom roku. Oni kažu da su srećni kada vide da je ministarka zadovoljna dinamikom radova.\nRaskrsnica sa Ovčanskim putem biće semaforizovana četvorokraka raskrsnica kojom će biti omogućen pristup Severnoj tangente, a ukupna vrednost investicije je 44 miliona dolara. Deonica od Ovčanskog do Pančevačkog puta, koja obuhvata i most preko pruge dužine 544 metara i most preko kanala Sebeš dužine 120 metara, ukupne je dužine oko 4,3 kilometara.\nSeverna tangenta, od saobraćajnice T6 do Pančevačkog puta, pristupni je put Pupinovom mostu preko Dunava, između Zemuna i Borče. Ta saobraćajnica će povezati četiri putna pravca - od Beograda ka Šidu, Horgošu, Zrenjaninu i Vršcu. Severna tangenta počine saobraćajnicom T6 od Novosadskog puta preko Ulice Cara Dušana.\nZa Srbiju je važno da gradi puteve\nPotpredsednica vlade i ministarka građevine, saobraćaja i infrastrukture Zorana Mihajlović izjavila je da je u Srbiji u 2014. obnovljeno više od 180 kilometara puta, izgrađeno 65 kilometara auto-puta i rekonstruisano 55 mostova, i poručila da će biti nastavljeni ubrzani razvoj putne infrastrukture.\n- Za Srbiju je važno da gradi puteve – poručila je Mihajlović. Ona je rekla da je u 2015. nastavljeno još jačim tempom sa gradnjom auto-puteva i obnovom putne mreže.\n- Nije moguće da govorimo o bilo kakvom razvoju ukoliko ne budemo gradili saobraćajnice – naglasila je ministarka. Ona je dodala da je, na primer, za Beograd gradnja pristupnog puta Pupinovom mostu, od Zemuna do Pančevačkog puta veoma važna za infrastrukturni i privredni razvoj.


Sastanak u Zagrebu: Ekspertski tim iz BiH iskazao nezadovoljstvo izborom Trgovske gore | BL Portal\nSastanak u Zagrebu: Ekspertski tim iz BiH iskazao nezadovoljstvo izborom Trgovske gore\n2. Jula 2021. 17:42\nČlanovi ekspertskog tima iz BiH su na prvom sastanku sa predstavnicima Fonda za finansiranje razgradnje Nuklearne elektrane “Krško” održanom u Zagrebu, iskazali nezadovoljstvo izborom Trgovske gore za skladištenje radioaktivnog otpada.\nU zapisniku sa sastanka, koji je održan prije 30. juna, a koji je Fond objavio danas, članovi ekspertskog tima iz BiH naveli su da se lokacija nalazi 800 metara od granice, te da prisustvo skladišta ima veći uticaj na BiH s obzirom na naseljenost stanovništva u zoni uticajnih faktora koji su analizirani prilikom izbora lokacije.\nIz Fonda su poručili da se na ovom zahvatu ne predviđa odlaganje radioaktivnog otpada, niti skladištenje ili odlaganje istrošenog nuklearnog goriva.\nPredstavnici Fonda su izjavili da sve aktivnosti uspostavljanja centra na lokaciji Čerkezovac planiraju da sprovode u skladu sa međunarodnim ugovorima i konvencijama čije su potpisnice obje zemlje, regulativama EU, Nacionalnom programom sprovođenja Strategije zbrinjavanja radioaktivnog otpada, iskorištenih izvora i istrošenog nuklearnog goriva, hrvatskim propisima, te standardima i preporukama Međunarodne agencije za atomsku energiju (IAEA).\nIz ekspertskog tima BiH su naveli da će sprovoditi aktivnosti u skladu sa IAEA standardima, Arhuškom, Espoo konvencijom i protokolom na Espoo i drugim važećim međunarodnim propisima.\nČlanovi ekspertskog tima tražili su da im se omogući praćenje stanja i aktivnosti istraživanja na lokaciji, definisanja nultog radiološkog stanja, izrada dokumentacije za potrebe izdavanja dozvola za izgradnju centra i ocjenu prihvatljivosti rezultata po sprovedenim specifikacijama vezanim za studiju zaštite životne sredine i detaljnih projekata objekata centra za zbrinjavanje radioaktivnog otpada.\nStrane su se saglasile da se određenom broju eksperata ekspertskog tima omogući posjeta lokaciji centra, a detalji i termini će biti dogovoreni naknadno.\nDogovoreno je da će Fond ekspertskom timu dostaviti idejno rješenje centra.\nStrane su saglasne da će Fond pripremiti i dostaviti metodologiju sprovođenja monitoringa za definisanje nultog stanja radioaktivnosti kako bi se kompatibilna metodologija primijenila i za definisanje nultog stanja na području uz rijeku Unu u BiH.\n“Zahtjev za prisustvo eksperata iz BiH i učestvovanje prilikom izvođenju ključnih istraživanja na lokaciji centra zbog povjerenja javnosti u BiH, treba uputiti zvaničnim putem preko Ministarstva inostranih poslova”, navedeno je u zaključcima sa sastanka.\nObjašnjeno je da su do sada sprovedene samo prospekcije terena, dok će se glavnina mjerenja i istraživanja, istražna bušenja, započeti tek nakon provjere minski sumnjivih područja.\nU zaključku je navedeno i da su programe istraživanja i definisanja nultog stanja radioaktivnosti izradili hrvatski stručnjaci, a sprovode ih oni koji su taj posao dobili na javnom pozivu.\nDogovoreno je da će se sastanci ekspertskog tima i predstavnika Fonda planirati tromjesečno, ili po potrebi češće, uz prethodnu najavu tri sedmice prije.\nTakođe je dogovoreno da će se za sastanke unaprijed dogovoriti teme kako bi obje strane mogle pozvati stručnjake za određenu oblast.\nSastanku o uspostavljanju centra za zbrinjavanje radioaktivnog otpada na Trgovskoj gori su prisustvovali članovi tima iz BiH Neđo Đurić, Jelena Marinković, Marinko Zeljko, Velimir Čuković i Emir Dizdarević, te predstavnici Fonda Hrvoje Prpić, Zdenko Vrankić, Andrea Rapić i Goran Kukmanović.\nTags: nuklearni otpad, sastanak, Trgovska gora, Zagreb\nNađen štap u obliku zmije star 4400 godina: Istraživači vjeruju da je bio šamanov\nGorica Dodik o “Agapeu”: Stanivuković pričao gluposti, legalizovaćemo tendu


Poboljšani uslovi poslovanja na jugoistoku Evrope\nPrema novom izvještaju Svjetske banke i IFC-a, reforma poslovne regulative širom Jugoistočne Evrope počinje da daje rezultate kroz uštede vremena i novca lokalnih poduzetnika.\nDrugi Izvještaj o poslovanju u Jugoistočnoj Evropi 2011 (Doing Business in Southeast Europe 2011), koji je objavljen u utorak, analizira lakoću poslovanja u 22 grada iz sedam ekonomija: Albanije, Bosne i Hercegovine, Kosova, Makedonije, Moldavije, Crne Gore i Srbije.\nRezultati pokazuju da su u svih 19 gradova koji su se našli i u izvještaju iz 2008. godinwe napravljeni pomaci makar u jednoj od četiri oblasti koje su analizirane: osnivanje preduzeća, pribavljanje građevinskih dozvola, upis nekretnina i izvršenje ugovora.\nŠirom regiona, prosječni troškovi osnivanja preduzeća su se smanjili sa 22 na 13 procenata prosječnog prihoda po glavi stanovnika. Prosječno vrijeme za pribavljanje građevinksih dozvola i registrovanje nekretnina smanjeno je za više od mjesec dana.\nSkoplje bilježi najveći napredak\nIako niti jedan grad nema dobre rezultate u svim oblastima koje se analiziraju, najlakše je prenijeti vlasnička prava u Balti i Kišnjevu (u Moldaviji) i pribaviti građevinsku dozvolu u Nikšiću, o čemu piše i Esad Krcić u tekstu Poslovati u Skoplju, graditi u Nikšiću.\nSkoplje i Banja Luka su napravili najveći napredak tako što su otpočeli reforme u sve četiri oblasti koje se analiziraju.\nSa druge strane, pribavljanje građevinske dozvole najteže je u Beogradu. O razlozima, Nebojša Grabež je razgovaraosa predsednikom Stalne konferencije gradova i opština Sašom Paunovićem.\nNajteže je osnovati preduzeće u Prištini, provesti ugovor u Prizrenu, te registrovati vlasništvo u Mostaru, o čemu izvještava i Tina Jelin-Dizdar u tekstu Poduzetništvo u Mostaru zamire.\nU određenim kategorijama gradovi u regionu mogu se porediti sa najboljim svjetskim primjerima. Osnivanjem “jedinstvenog šaltera - One Stop Shop”, Skoplje je pojednostavilo procedure osnivanja preduzeća i postalo peti grad po ovom parametru globalno.\nKompjuterizacija i medijacija komercijalnih sporova unaprijedili su efikasnost rada sudova u Zrenjaninu, gdje je izvršenje ugovora sada jednako brzo kao i u SAD.\nIzvještaj o poslovanju u Jugoistočnoj Evropi 2011 analizira poslovnu regulativu iz ugla lokalnih malih i srednjih preduzeća.


Koliko je država finansijski (ne)disciplinovana: Dobrostojeći dužnik - Biznis i Finansije\nHome\tTekstoviB&F Plus\tKoliko je država finansijski (ne)disciplinovana: Dobrostojeći dužnik\nby bifadmin 24. avgusta 2018.\nRecikleri opasnog otpada bili su prinuđeni da se oglašavaju u javnosti jer im je Ministarstvo zaštite životne sredine isplatilo samo 75 odsto podsticajnih sredstava za 2017. godinu, a duguje im i deo novca za 2016. godinu. „Za sav otpad, koji sada prerađujemo u skladu za zakonskom regulativom i za čiji izvoz avansno plaćamo, finansijsku nadoknadu ćemo ostvariti tek iz budžeta Srbije za 2019. godinu. Obrtna novčana sredstva radi dnevne likvidnosti tokom godine uzimamo od poslovnih banaka, tako da se ispostavilo da zbog plaćanja tih kamata korist od eko taksi imaju banke“, navelo je Udruženje reciklera Srbije.\nOdgovor Ministarstva zaštite životne sredine bio je da su oni dobili iz republičkog budžeta samo polovinu novca naplaćenog od ekoloških taksi. A od ekoloških taksi u 2017. godini prikupljeno je u republički budžet 10,8 milijardi dinara, dok je za tretman opasnog otpada isplaćeno samo 2,19 milijardi dinara.\nPolovični rezultat oštrije kontrole\nTo je samo jedan od primera finansijske nediscipline države, dok se predstavnici vlasti hvale suficitom u budžetu koji je toliko veliki da se najavljuje povećanje plata u javnom sektoru i penzija, samo je pitanje u kom će procentu biti. Logično bi bilo da se pre toga sagleda da li ima onih koji još čekaju novac iz budžeta koji im pripada na osnovu nekog propisa, pružene usluge i prodate robe. A takvih je popriličan broj, pokazuje registar po Zakonu o rokovima izmirenja novčanih obaveza u komercijalnim transakcijama, koji vodi Ministarstvo finansija.\nU tom registru je 17. maja bilo ukupno evidentirano kašnjenje u izmirenju obaveza na republičkom nivou u vrednosti 16,8 milijardi dinara, na lokalu 184,8 miliona dinara, a kašnjenje pokrajine Vojvodine je iznosilo oko 386.000 dinara.\n„Zašto obaveze nisu izmirene i kako da za to niko ne odgovora je pitanje za predsednicu Vlade i ministra finansija, ali u slučaju reciklera i za ministra zaštite životne sredine. Država tvrdi da je smanjila budžetski deficit i javni dug, pa je logično pitanje zašto se ne isplaćuje novac prikupljen naplatom ekološke takse. Ali tu postoji mnogo otvorenih pitanja, jer nije tajna da mnogi akteri na tržištu ne uplaćuju tu taksu podjednako i da je država to mnogima i tolerisala, a opet oni koji je redovno plaćaju – njihovi proizvodi u maloprodaji su za tu taksu skuplji i te savesne kompanije trpe veliku štetu”, rekao je za „Biznis i finansije“ konsultanat Mreže za poslovnu podršku Dragoljub Rajić.\nKomentarišući rokove plaćanja u kojima država izmiruje svoje obaveze, on je ocenio da je sada situacija nešto bolja od kako je uveden Jedinstven registar faktura i da je Ministarstvo finansija pooštrilo kontrolu plaćanja javnog sektora ka privatnom sektoru, ali je rezultat polovičan. „Od privatnih firmi širom Srbije dobijamo informaciju da i dalje mnoge lokalne samouprave i javno-komunalna preduzeća pri lokalnim samouprava kasne mesecima u plaćanju za isporučenu robu i usluge, a mnogi od njih informaciju o dospelim fakturama od privatnih firmi i ne dostavljaju Ministarstvu finansija, pa tako te fakture i nisu u tom Jedinstvenom registru. Dug prema građevinskim firmama i dalje zna da bude neisplaćen po šest do devet meseci, a oni nisu jedini kojima se duguje“, kazao je Rajić.\nOn smatra da su nepravilnosti u trošenju budžetskih sredstava, nažalost, postale uobičajena pojava u Srbiji u poslednoj deceniji i to očigledno pokazuje da ne postoji dovoljno sistematična kontrola na nivou Ministarstva finansija i Vlade i da se mora rigoroznije kažnjavati takvo postupanje visokim finansijskim kaznama i zabranom rada pojedincima koji na ovaj način utroše novac.\n„Dodatni problem predstavlja i to što umesto da se ove pojave strogo kažnjavaju, sve smo češće svedoci da se one ’zamazuju’ kroz kasnije šminkanje statistike i bučno medijsko opravdavanje takvih poteza od strane političara. Srbija po načinu utroška budžetskih sredstava sve više liči na zemlje poput Belorusije i Ukrajine, gde je lokalnim i drugim moćnicima dozvoljeno da nemilice troše novac poreskih obveznika, bez prave kontrole, ali i bez prethodno kvalitetno utvrđenih prioriteta za raspodelu i ulaganje toga novca. Ovo je pogotovo moguće zato što iz godine u godinu rastu diskreciona prava funkcionera na republičkim i lokalnim pozicijama za odluke o utrošku novca, koje nisu dovoljno transparentne i udaljavaju nas od razvijenih zemalja EU koje na mnoge načine kontrolišu raspodelu budžetskog novca i tokove korupcije“, ukazuje Rajić.\nSvesno kršenje obaveza\nDržavna revizorska institucija (DRI) je utvrdila nepravilnosti u trošenju javnih sredstava u 2017. godini u iznosu od 743 milijarde dinara, a zbog nepravilnosti utvrđenih u 2016. i 2017. podnela je ukupno 512 prijava protiv 738 odgovornih lica. Među njima su 52 krivične prijave protiv 54 odgovorna lica.\nRevizori su kontrolom finansijskih izveštaja i poslovanja budžetskih korisnika u prošloj godini proveravali ukupne prihode od 2.472 milijarde dinara i rashode od 3.400 milijardi dinara i utvrdili 997 nepravilnosti koje ukazuju na nefunkcionisanje sistema finansijskog upravljanja i kontrole. Utvrđene su nepravilnosti u iznosu od 73,1 milijarde dinara na centralnom nivou vlasti koje se ogledaju u tome da nisu planirana primanja po osnovu programskih i projektnih zajmova, kao ni sredstva za preuzete i izvršene obaveze, što znači da su budžetski korisnici svesno pravili prekršaje i odlagali isplate za nešto što su dobili.\nIzmeđu ostalog je utvrđeno da su neizmirene i potencijalne obaveze (nepoštovanja zaključenih ugovora sa dobavljačima i nepoštovanja Zakona o rokovima izmirenja novčanih obaveza u komercijalnim transakcijama) u iznosu od 400 miliona dinara, i to samo kod šest korisnika sredstava Republičkog fonda za zdravstveno osiguranje, a pitanje je koliki bi iznos bio da su državni revizori imali mogućnost da proveraju veći broj korisnika budžeta. Takođe, u izvešaju DRI piše da je preusmeravanje opredeljenih sredstava između izvršne i sudske vlasti, koje nije u skladu sa propisima bilo u iznosu od 1,7 milijardi dinara, što je veliki prekršaj.\nNepravilnosti u isplati budžetskih subvencija u 2017. godini iznosile su 2,3 milijarde dinara, od čega je 80 odsto na centralnom novou vlasti i odnosile su se na sredstava koja nisu planirana za ranije preuzete obaveze.\nNa pitanje kako je moguće da se budžetski novac ne troši prema planu i preuzetim obavezama u DRI su za „Biznis i finansije“ kazali da se to u mnogo većoj meri dešavalo pre nego je osnovana DRI i počela da radi kontrolu finansijski izveštaja i poslovanja budžetskih korisnika i da je upravo svrha revizija da se spreče takve nepravilnosti.\n„Dobro je što se veliki broj nepravilnosti otkloni u toku same revizije, kao i posle naših preporuka“, ističu u DRI i dodaju da državni revizori zbog toga što oni koji raspolažu državnim novcem ne izmiruju svoje obaveze na vreme podnosu veliki broj krivični prijava protiv odgovornih lica. Problem je što sudovi sporo rade i što su blage kazne za one koji krše propise. Kao primere primerenih kazni za utvrđene nepravilnosti državni revizori su naveli da je predsednik opštine Sopot kažnjen sa 600.000 dinara za razne nepravilnosti, a gradonačelnik Kikinde sa 400.000 dinara.\nObaveze premašile lokalne budžete\nI Fiskalni savet je upozorio da je loše upravljanje finansijama na lokalu jedan je od najvećih problema javnih finansija Srbije. Zajedno sa svojim preduzećima, gradovi i opštine imali su prošle godine dug od gotovo milijardu evra, a kasnili su u plaćanju dospelih obaveza prema dobavljačima u iznosu od preko 300 miliona evra. Utvrđeno je da jedan broj gradova i opština sistematski kasni u plaćanju svojih obaveza i da su se ta kašnjenja u nekim lokalnim samoupravama toliko nagomilala da premašuju njihove godišnje budžete.\nRupe u budžetima lokalnih samouprava svake godine Vlada Srbije puni transferom novca iz budžetskih rezervi, a ta sredstva lokalne samouprave mogu da troše bez saglasnosti gradske skupštine i informisanja javnosti, što posebno dobro dođe u vreme izbora. Prema podacima Fiskalnog saveta u 2016. godini, kada su održani redovni lokalni izbori u Srbiji, iz tekuće budžetske rezerve, kao pomoć za održavanje tekuće likvidnosti, pojedinim lokalnim samoupravama je uplaćeno više od dve milijarde dinara. Prema zakonu, sredstva tekuće rezerve budžeta Republike Srbije za izvršavanje obaveza budžeta lokalne vlasti, mogu se koristiti isključivo usled smanjenog obima njihovih prihoda.\nČlanak je prvobitno objavljen u godišnjoj ediciji časopisa “biznis & Finansije” – Finansije TOP 2017/18\nSpecijalističke obuke kao podrška digitalnoj transformaciji poslovanja


SRPKINJE NA OKUPU! Tijana Bošković u Ezačibašiju dobila fantastičnu saigračicu - Sportal\nD. N. - Vest objavljena: 16:22 - 10.05.2021\nOgnjenovićeva će po treći put u karijeri nositi dres ovog kluba, a stiže iz rivalskog Vakifbanke.\nPrethodno, članica Ezačibašija bila je u sezoni 2009/10 i u periodu od 2016. do 2018. godine.\n"Mislim da ne postoji igračica koja se tri puta vraćala u isti klub. Ezačibaši je porodica u kojoj uvek želite da budete. Emotivno je za mene jer ću verovatno ovde završiti karijeru. Ne bih mogla da odaberem bolju lokaciju za to", rekla je Ognjenovićeva.\nPodsetimo, nedavno je Evropska odbojkaška konfederacija izabrala je Maju Ognjenović u Sportsku radnu grupu CEV.\nMaja Ognjenović je četiri puta bila najbolji tehničar na prvenstvima Evrope: 2007, 2011, 2015. i 2019.\nOdbojka Maja Ognjenović ŽOK Ezačibaši Odbojkaški transferi


Potpisan Protokol o obezbedjivanju fitosanitarnih zahteva sa Rusijom\nBeta 12. januara 2016. 18:40\nMinistarska poljoprivrede i zaštite životne sredine Snežana Bogosavljević Bošković i rukovodilac Federalne službe za veterinarski i fitosanitarni nadzor Rusije Sergej Dankvert potpisali su danas u Beogradu Protokol o obezbedjivanju fitosanitarnih zahteva kod uzajamnih isporuka proizvoda sa visokim fitosanitarnim rizikom.\nProtokol je potpisan nakon plenarnog zasedanja Medjuvladinog srpsko-ruskog komiteta za trgovinu, ekonomsku i naučno tehničku saradnju.\nBogosavljević Bošković je novinarima nakon potpisivanja Protokola kazala da se taj dokument odnosi na fitosanitarnu kontrolu svih poljoprivrednih proizvoda kojima trguju Srbija i Rusija.\n„Protokol je neophodan jer iz godine u godinu raste izvoz poljoprivrednih proizvoda iz Srbije u Rusiju i on pruža pravnu osnovu da dalje jačamo trgovinu“, kazala je ona.\nDankvert je rekao da će danas potpisani dokument omogućiti da se poveća izvoz iz Srbije u Rusiju, jer odredjuje jasne procedure kojima će biti potpuna kontrola koja će garantovati da je roba poreklom iz Srbije.\n„Napravili smo mehanizme da u uvozu iz Srbije u Rusiju ne može biti roba koje nisu poreklom iz Srbije, što omogućava dalju uspešnu saradnju“, kazao je on.\nDankvert je naglasio i da protokol obezbedjuje da će moći da se izvozi meso u komadu iz Srbije bez žiga, ali i izvoz mekog i tvrdog masnog tkiva za koje Srbija nije do sada imala dozvolu.\nBogosavljević Bošković je kazala i da je Srbija prošle godine izvezla poljoprivrednih i prehrambenih proizvoda u vrednosti preko 2,7 milijardi dolara, precizirajući da je od toga sa Rusijom ostvaren suficit od oko 252 miliona dolara.\n„Mi već sada u saradnji sa Rusijom imamo dobre rezultate, ali obzirom na mogućnosti tržišta naša želja je da uvećamo to i većim količinama nastupimo na tom tržištu“, kazala je ministarka poljoprivrede.\nOna je najavila da će u narednom periodu Vlada Srbije nastaviti subvencionisanje poljoprivredne proizvodnje, a radiće i na udruživanju poljoprivrednika, jer je evidentno da su u Srbiji mali poljoprivredni proizvodjači koji su kao takvi nekonkurentni.


MMF: mere su bile snažne, pravovremene i sveobuhvatne - Biznis i Finansije\nHome\tVestiEkonomija\tMMF: mere su bile snažne, pravovremene i sveobuhvatne\nOdbor MMF-a je kao izuzetno pozitivno ocenio usvajanje strogih mera zaštite i donošenje velikog paketa mera, navodeći da su mere bile “snažne, pravovremene i sveobuhvatne”.\n“Ocenjuju da su mere dobro osmišljene, i na pravi način usmerene na zaštitu i podršku domaćinstvima, podršku očuvanju radnih mesta, na veća ulaganja u zdravstvo, obezbeđenje dovoljne likvidnosti u bankarskom sistemu i olakšanje otplate obaveza po osnovu kredita”, dodaje se u saopštenju.\n“Uprkos tome što su u junu u odnosu na april i dodatno smanjili projekcije rasta za ogroman broj zemalja, za Srbiju su zadržali aprilsku projekciju upravo zbog snažnog, pravovremenog i sveobuhvatnog odgovora na krizu. Nakon toga, u uslovima već započetog ekonomskog oporavka, očekuju snažan privredni rast Srbije od 6 odsto u 2021. i 2022. godini, što je jedan od najbržih oporavaka, kao i održiv rast od minimum 4 odsto u srednjem roku.\n“S obzirom na veliku neizvesnost u vezi sa ekonomskim izgledima na globalnom nivou, preporuka MMF-a svim zemljama jeste da pažnju usmere i na praćenje fiskalnih rizika, kao i na razmatranje mera za vanredne situacije”, navodi se u saopštenju.


Natalija Apostolova (Foto Lajmi.net)\nApostolova se zahvalila svim Evropljanima koji pomažu u borbi protiv koronavirusa, a naročito doktorima, medicinskim sestrama i bolničkom osoblju „koji izlaze iz okvira svojih dužnosti boreći se da spasu svaki život koji je ugrožen ovim virusom“.\nOna je dodala da Kosovo može da računa na podršku Evropske unije, koja namerava da obezbedi preko 160 miliona evra za makroekonomsku stabilizaciju i socio-ekonomsku podršku.\n„Evropska unija priprema ekonomsku podršku u formi grantova i zajmova vrednih stotine miliona evra kako bi se podržala privreda i zaštitila radna mesta koja su ugrožena pandemijom na čitavom Balkanu“ kazala je Apostolova.\nZa narednu nedelju ona je najavila niz različitih aktivnosti i događaja koji će biti emitovani putem Fejsbuk stranice „EU in Kosovo“.\nVideo poruku šefice Kancelarije EU na Kosovu Natalije Apostolove možete pogledati OVDE.\n25.05.2020 Od četvrtka kretanje po 16 sati (1679)\n26.05.2020 "O otvaranju prelaza posle 1. juna" (220)\n26.05.2020 Jevtić: Albanci sekirom napali povratnika kod Kline (164)


Briselski ćorsokak za Balkan :: Stav\n26.10.2019. 17:50 ➔ 17:53\nBriselski ćorsokak za Balkan\nPiše: Januš Bugajski\nŠta slijedi za Balkan u pogledu pregovora o pristupanju EU?\nNeuspjeh Evropske unije da otpočne predpristupne pregovore sa Albanijom i Sjevernom Makedonijom na oktobarskom Samitu može doprinijeti destabilizaciji Zapadnog Balkana. Francuska blokada procesa proširenja će ohrabriti subverzivne aktivnosti Moskve u regionu.\nBlokiranje pristupa zemalja koje nastavljaju da se bore sa reformama će poslati poruku napuštanja i to tačno u trenutku kada im je potrebno ohrabrenje i veća uključenost Evropske unije. Pristupanje Evropskoj uniji ostaje ključna ambicija u Jugoistočnoj Evropi. Slovenija i Hrvatska su jasno ostvarile ekonomsku i političku korist od integracionog procesa. Iako Albanija i Sjeverna Makedonija imaju status “kandidata” za Uniju, njihov napredak u otpočinjanju pregovora o pristupanju je zaustavljen u Briselu 18. oktobra, prije svega zbog protivljenja Francuske.\nDvije države su blokirane uprkos preporukama Evropske komisije i Evropskog parlamenta, koje su potvrdile da su obje zemlje postigle dovoljan napredak u reformama za postizanje sljedeće integracione faze. Pozitivna odluka o pregovorima o pristupanju ne bi značila skorašnje članstvo, već početak dugog procesa kvalifikovanja za sva poglavlja pravne tekovine EU - ogromnog dijela zakonodavstva EU.\nFrancuski predsjednik, Emanuel Makron, predvodio je politiku blokiranja, a pridružile su mu se Danska i Holandija. Neophodna je jednoglasnost među članicama EU prije nego što se odobri početak pregovora o pristupanju. Makron je tvrdio da se sam proces pristupanja mora reformisati, što bi značilo da postoji mala vjerovatnoća da će se oktobarska odluka poništiti, zato što bilo koji proces reformi EU može trajati godinama.\nBez snažne uloge Velike Britanije u pružanju podrške proširenju EU, Francuska je ohrabrena u izazivanju posvećenosti Unije za priključenje svih balkanskih država, kako je navedeno na Samitu EU u Solunu, 2003. godine. Francuska unutrašnja politika i strahovi od masovne migracije uticali su na Makronovu odluku. Takođe, postoji sumnja da su islamofobija i anti-albanska osećanja odigrali svoju ulogu.\nEU politika blokiranja može imati nekoliko negativnih posljedica po Zapadni Balkan i po Evropu u cjelini. Takva politika šteti kredibilitetu EU kao panevropske organizacije koja je otvorena za nove članice. Može razočarati građane i političare, ali i podriti razne programe domaćih reformi. Takođe će pomoći u njegovanju već raširenog mišljenja da je EU saučesnik u pružanju podrške korumpiranim vladama u zamjenu za mjeru stabilnosti - što su neki prozvali Johanes Han, komesar EU za proširenje, optužio je lidere EU za kršenje obaveza prema Sjevernoj Makedoniji i Albaniji.\nUvjerio je da će zemlje članice sada morati da pojasne svoje dugoročne obaveze prema svakoj zemlji, dok će odbijanjem priznanja ostvarenog napretka rizikovati destabilizaciju Zapadnog Balkana. Politika blokiranja može pojačati domaću političku polarizaciju i radikalizaciju podstičući nacionaliste, populiste, separatiste i iredentiste u tvrdnjama da se pravila EU više ne primjenjuju i da svaka država treba da slijedi svoje nacionalne interese.\nTo takođe može obeshrabriti međudržavne sporazume i potkopati napore dva američka specijalna izaslanika imenovana za rješavanje spora između Srbije i Kosova. Beograd će sada, bez jasnije perspektive za članstvo u EU, imati manje podsticaja za pravljenje kompromisa. Srbija i Crna Gora su započele pregovore o pristupanju, ali će sada izvesti zaključak da bez konsenzusa EU po pitanju daljeg proširenja, pregovori mogu voditi u ćorsokak.\nNajneposrednije pogođena zemlja biće Sjeverna Makedonija. Premijer Zoran Zaev preuzeo je velike domaće rizike kada je u pitanju promjena imena zemlje i rješavanje dugogodišnjeg spora s Grčkom, kako bi se ispunili uslovi EU za pregovore o pristupanju. Vlada se sada osjeća izdatom i raspisala je prijevremene izbore za april 2020. godine, koji bi mogli osnažiti militante i protivnike promjene imena.\nOdluka EU će imati šire odjeke, i to ne samo po pitanju članstva. Zemlje poput Ukrajine i Gruzije će sve više sumnjati u posvećenost Unije prema demokratskom i ekonomskom razvoju u tim zemljama, što će omogućiti veće otvaranje za neprijateljsko uplitanje, naročito Rusije. Da bi se zaštitila od takve subverzije, svaka država mora obnoviti svoj fokus na domaću reformu, uključujući antikorupcijske kampanje, ne samo radi budućeg članstva u EU, već zbog političke stabilnosti i ekonomskog razvoja.\nU suštini, Pariz je nesvjesno pojačao Putinovu propagandnu naraciju da je EU nepouzdana i da ne želi nove članice sa Balkana. To će pomoći Kremlju da dodatno potkopa zapadnu koheziju i produbi političku, ekonomsku, informativnu i obavještajnu\nMoskva će takođe proračunati da ima više prostora da podstakne balkanske nacionalizme i proizvede sukobe u Bosni i Hercegovini, Kosovu, Crnoj Gori i Sjevernoj Makedoniji od kojih može imati koristi. Negativna odluka o pregovorima o pristupanju i daljem proširenju na Zapadnom Balkanu će se negativno odraziti na bezbjednost same Evropske unije.\nOdliv stanovništva u EU nastaviće se ako se izgledi za članstvo smanje, reforme zastanu, strane investicije opadnu i poveća se nezaposlenost. EU će biti u slabijoj poziciji da riješi sporove ukoliko se uvidi da se odriče svog glavnog uticaja – podsticaj za članstvo. To će takođe osigurati da američka uloga u regionu postane još kritičnija.\nPrevod: D. Đ.


Energyobserver - ALBANIJA / AUTOR IGOR TODOROVIĆ / ŽIVOTNA SREDINA / RAMA: GOTOVO JE S POKUŠAJIMA GRADNJE HIDROELEKTRANA NA RECI VJOSI\nNakon koordinisanog vizuelnog nastupa u više evropskih prestonica povodom Svetskog dana voda kao i pritiska lokalnog stanovništva i zaštitnika i zaštitnica životne sredine, predsednik Saveta ministara Albanije Edi Rama ponovio je da su pokušaji da se na reci Vjosi instalira niz hidroelektrana sprečeni i to konačno. Nastavio je da se drži te pozicije dok obilazi tu balkansku zemlju tokom priprema za opšte izbore zakazane za 25. april.\nKontroverze oko jedne od poslednjih nedirnutih reka na kontinentu traju već celu deceniju, od vremena vladavine premijerovog prethodnika Salija Berishe. Rama je ponovo optužio bivšeg predsednika vlade za ekspanziju hidroelektrana i ukazao na sporove vezane za izgradnju takvih sistema na reci Valboni. On je još 2019. obećao da neće dozvoliti instaliranje nijedne hidrocentrale snage do dva megavata u Albaniji, uz tvrdnju da su “beskorisne i štetne”.\nAktivisti zahtevaju strožu zaštitu prirode na reci Vjosi i u njenoj okolini\nPred ovogodišnji Svetski dan voda, koji se obeležava 22. marta, nekoliko nevladinih organizacija je izvelo akcije kod gradskih znamenitosti Pariza, Berlina, Brisela i Tirane uz zahtev da se Vjosa i područje oko nje proglase prvim nacionalnim parkom divlje reke. Takav potez bi poslužio zaštiti 300 kilometara reka i potoka, staništa za više od 1.100 vrsta, od kojih su mnoge ugrožene, kažu u organizaciji kampanje Spasimo plavo srce Evrope.\nAlbanska Nacionalna agencija za zaštićena područja planira samo minimalnu zaštitu za Vjosu\n“U septembru 2020, albanski premijer Edi Rama objavio je da namerava da učini Vjosu nacionalnim parkom. Međutim, vlada uopšte nije preduzela konkretne korake ka takvom proglašenju. Albanska Nacionalna agencija za zaštićena područja je u predatim planovima predvidela samo minimalnu zaštitu za Vjosu, što stvara dalju opasnost od gradnje hidrocentrala i ne odgovara nivou zaštite koji se podrazumeva pri proglašenju nacionalnog parka”, dodato je u objavi.\nLeonardo DiCaprio je podržao inicijativu za uspostavljanje nacionalnog parka\nU nedavnoj anketi, 94 procenta stanovnika zemlje je podržalo inicijativu. Kampanja Vjosa National Park Now je dobila i međunarodnu podršku, između ostalog i od zvezda među kojima je glumac Leonardo DiCaprio.\n“Namerno smo za akciju izabrali ove kulturno-istorijske znamenitosti jer mogu da se uporede s onim koliko nama u Albaniji vredi Vjosa. Nezamislivo je da ovi spomenici u evropskim glavnim gradovima budu uništeni, pa zašto bismo drugačije razmišljali o našoj netaknutoj reci, koja je hiljadama godina deo naše kulturne istorije?”, izjavio je direktor organizacije EcoAlbania Olsi Nika i pozvao Evropsku uniju da prihvati tu ideju.


Đorđu Joksimoviću iz Kragujevca tri ćerkice oduzete su pre pet godina, od kada traje njegova neprekidna borba da ih vrati. Njegova teška životna priča pretočena je i inspirisala je film "Otac", posle čega se uzburkala javnost, koja se pita zašto se Joksimoviću deca još nisu vratila.\nDmitrovć, međutim, najpre je danas rekao da je film "fikcija, nadogradnja", te je u središte pažnje došao čovek "koji suznih očiju kleči i moli da mu se deca vrate", piše Telegraf prenosiće reči ministra koji je gostovao u Jutarnjem programu na TV Prva.\n"Sad ide teorije hoće da prodaju decu u Švajcarskoj..."\n- Ko bi tu imao motiv da oduzme decu? Sad ide teorije hoće da prodaju decu u Švajcarskoj... Do te mere se banalizuje bol tog čoveka. Ljudi iz Centra za socijalni rad pate zajedno sa tim ljudima - zaključio je Dmitrović.\nU slučaj se uključio i zaštitnik građana\nDokumentaciju bi trebalo da dostavi i Đorđe Joksimović, koji je tu mogućnost nagovestio prilikom razgovora sa Zaštitnikom građana Zoranom Pašalićem 21. januara 2021. godine.


Akcija pojačane kontrole brzine kretanja vozila do 27. avgusta\n22.08.2017 Akcija pojačane kontrole brzine kretanja vozila do 27. avgusta\nPodaci Uprave saobraćajne policije pokazuju da je nepropisna brzina jedan od uzroka u više od 50 procenata saobraćajnih nezgoda sa smrtnim ishodom. Analize Evropske komisije ukazuju da pored neprilagođene brzine, vožnja pod dejstvom alkohola i nekorišćenje sigurnosnih pojaseva su glavni problem bezbednosti saobraćaja.\nIz MUP-a najavljuju da će do 27. avgusta na putevima Evrope i Srbije biti organizovana akcija pojačane kontrole brzine kretanja vozila. U Srbiji će u tom periodu svakodnevno i tokom noći biti merena brzina kretanja vozila sa novim tek nabavljenim radarima koji su spojeni i mogu razmenjivati informacije sa centralnim računarom koji se nalazi u Upravi saobraćajne policije – navode u Ministarstvu unutrašnjih poslova.\n04.12.2020 ZZJZ: 45 novoobolelih u Bogatiću\nPrema poslednjem izveštaju Zavoda za javno zdravlje Šabac, na teritoriji opštine Bogatić u toku jučerašnjeg dana (03.12.2020.) potvrđeno je još ...\nVi ste posetilac br: 15 553 842


Niče prva plantaža organskih smokava u BiH – ASinfo Portal\nNiče prva plantaža organskih smokava u BiH\nTREBINJE – Fondacija “Ženski centar” iz Trebinja u Popovom polju podiže prvu plantažu smokava u BiH koja će biti organski uzgojena, što će ujedno biti i najviši smokvik u regionu, površine devet hektara.\n“Prve sadnice smokve će biti posađene u aprilu, a radi se o prvoj etapi u kojoj će biti posađeno 600 od ukupno predviđenih 2.060 sadnica, gdje je za početak planirano zaposlenje dvije osobe iz ranjivih kategorija”, kazala je direktorica “Ženskog centra” Ljiljana Čičković.\nOna je pojasnila da ova organizacija, osim što je u pitanju projekat koristan za cijelu regiju, pored vina, meda i nekih autohtonih proizvoda ovoga kraja, ima namjeru da brendira smokvu kao jedinstveno voće trebinjskog kraja.\nS tim u vezi su u “Ženskom centru” uspjeli da, uz podršku Zadružnog saveza RS, predlože resornom ministarstvu da proizvodnja smokve uđe u podsticaj, pa su ove godine prvi put prihvaćene u republičkim kapitalnim investicijama, gdje se može obezbijediti podsticaj za proizvodnju ovog voća, za čiji je uzgoj do kraja marta otvoren javni poziv.\n“Naša organizacija je, zajedno sa Socijalnom zadrugom ‘Smokvica’, prošla i edukaciju od strane profesora Željka Prgometa iz Istre, eksperta iz oblasti smokvarstva, koji će krajem marta držati predavanja za sve koji su zainteresovani za organski uzgoj smokve, a već je prijavljen i veliki broj zainteresovanih smokvara koji mogu da budu naši kooperanti”, kaže Čičkovićeva.\nCjelokupna površina, koja je ograđena zahvaljujući donaciji Ministarstva poljoprivrede, šumarstva i vodoprivrede RS, navodnjavaće se sistemom kap po kap, koji je već obezbijedila češka ambasada, dok je organizacije “Challange to Change” obezbijedila solarne panele koji će proizvoditi električnu energiju radi pokretanja sistema navodnjavanja.\nProgram su podržali Švedska i USAID projekat “Farma II”, a podržan je i trenutnim postojećim podsticajima za uzgoj smokve, dok se uz podršku međunarodne organizacije “Help” i grada Trebinja ušlo u program sertifikacije.\nTranzicija, stanje tržišta i razvojne perspektive\nSvjetske cijene hrane pale u februaru


Tolimiru doživotni zatvor | Politika | DW | 13.12.2012\nGeneral VRS Zdravko Tolimir proglašen je krivim za genocid i udruživanje radi izvršenja genocida, kao i za istrebljenja, ubistva, progone i nehumano postupanje kao zločine protiv čovečnosti i osuđen na doživotni zatvor.\nPredsedavajući Pretresnog veća Haškog tribunala, nemački sudija Kristof Flige rekao je da su tužioci dokazali da je Zdravko Tolimir, kao pomoćnik Ratka Mladića za obaveštajno-bezbednosne poslove, imao jednu od najvažnijih uloga u pogubljivanju 6.000 bošnjačkih muškaraca na desetinama lokacija oko Zvornika i Bratunca. Masovne egzekucije usledile su nakon što je 11. jula 1995. Vojska Republike Srpske zauzela Srebrenicu koja je bila zona pod zaštitom Ujedinjenih nacija. Sudijsko veće utvrdilo je, „bez razumne sumnje“, da je srebrenički masakr od 13. do 16. jula „isplanirao i sproveo“ bezbednosno-obaveštajni sektor Glavnog štaba Vojske Republike Srpske. Načelnik tog sektora bio je general Tolimir.\nGeneral Tolimir tokom rata u BiH\nSudija Flige rekao je da su mnogi svedoci istakli da je optuženi bio „Mladićeva desna ruka, njegovi oči i uši“ i da je bio „pre jednak s Mladićem, nego njegov potčinjeni“. Sudijska većina, kako je rekao predsedavajući veća, utvrdila je da je optuženi bio učesnik „udruženog zločinačkog poduhvata za prisilno uklanjanje muslimanskog stanovništva iz enklava Srebrenica i Žepa od marta 1995. i da je postao učesnik drugog udruženog poduhvata – za ubijanje vojno sposobnih muškaraca iz Srebrenice najkasnije 13. jula poslepodne“.\nDo kraja je bio upoznat sa „gnusnim kriminalnim operacijama“ u ta dva poduhvata i delio je nameru da doprinese ostvarenju njihovih ciljeva. Znao je da će svi zarobljeni bošnjački muškarci iz Srebrenice biti pobijeni, i kad je to završeno, rekao je, prema svedočenjima: „Sad je red na Žepu“.\nZnao za genocidne namere i širio nacionalnu mržnju\nVećina sudijskog veća ocenila je da je Tolimir dao značajan doprinos u oba udružena zločinačka poduhvata u kratkom vremenskom razmaku na malom geografskom prostoru, koji su imali razorne posledice. Znao je za genocidne namere drugih učesnika zločinačkog poduhvata i širio nacionalnu mržnju, šaljući poruku srpskim snagama da su bosanski muslimani ljudi manje vrednosti, rečeno je u obrazloženju presude, u kojoj je naveden podatak da je optuženi 21. jula 1995. predlagao uništenje grupa muslimanskih izbeglica u cilju ubrzavanja predaje jedinica Armije BiH u Žepi.\n„Jedini razuman zaključak do kojeg je sudijska većina mogla doći jeste da optuženi, ne samo da je znao za genocidnu nameru drugih, već je takvu nameru i sâm imao. Nakon masovnih zločina nad srebreničkim zarobljenicima, u Žepi je bio odgovoran za ubistvo trojice istaknutih komandanata Armije BiH. Sudijsko veće je i taj zločin ocenilo kao genocid, jer je izvršen s namerom da se uništi svaka nada za opstanak Bošnjaka u regionu Srebrenice i Žepe."\nIzricanje presude, general Tolimir saslušao je mirno i nakon što je sudija Flige rekao „Osuđeni ste na doživotni zatvor“ tri puta se prekrstio.\nTrajni link https://p.dw.com/p/171UW


Vučić i Fabrici o pandemiji, vakcinama i pristupnim pregovorima | Radio Kosovska Mitrovica\nVučić i Fabrici o pandemiji, vakcinama i pristupnim pregovorima\n18. March, 2021 08:36 |\nPredsednik Republike Srbije Aleksandar Vučić sastao se sa šefom Delegacije Evropske unije ambasadorom Semom Fabricijem, sa kojim je razgovarao o nastavku borbe protiv pandemije kovida 19 i izazovima u procesu masovne vakcinacije, kao i o dinamici pristupnih pregovora između Srbije i EU i stabilnosti u regionu.\nPredsednik Vučić je zahvalio na podršci koju EU pruža Srbiji u uslovima pandemije, i izrazio nadu da će uskoro stići i prvi kontingenti vakcina iz programa “Kovaks”, saopšteno je iz Predsedništva.\n“Srbija se među prvima priključila ovom programu čime je još jednom pokazala da je pouzdan partner Evropske unije”, istakao je predsednik Vučić i naglasio da je naša zemlja zauzela ozbiljan i odgovoran pristup borbi protiv pandemije, o čemu svedoče sveobuhvatne mere koje je donela Vlada Srbije u cilju očuvanja zdravlja i života ljudi, kako građana Srbije, tako i u okruženju.\nAmbasador Fabrici je pružio uverenje da će EU nastaviti da pruža punu solidarnost Srbiji. Evropska komisija je prošle nedelje najavila izdvajanje 12 miliona evra za Srbiju iz Fonda solidarnosti EU, što je još jedan pokazatelj podrške EU Srbiji od izbijanja pandemije.\nEU će nastaviti da radi na tome da obezbedi pravednu i globalnu distribucijy vakcina. U tom pogledu ambasador Fabrici je istakao važnost “Kovaks” programa.\n“Srbija iskreno posvećena reformama”\nEU i Tim Evropa, kao pravi globalni donator, već su obećali više od dve milijarde evra za ovaj program. Ambasador se pozitivno osvrnuo na doprinos Srbije programu “Kovaks” i čestitao na rezultatima koje Srbija ostvaruje u procesu vakcinacije, kao i na pravovremenim i odlučnim merama koje su preduzete u borbi protiv korona virusa.\nAmbasador Fabrici je istakao da, uprkos aktuelnim izazovima prouzrokovanim pandemijom, EU drži pitanje proširenja vrlo visoko na svojoj agendi, s obzirom na novu metodologiju koju će predstaviti Evropska komisija.\n“Nastavićemo da radimo intenzivno na ispunjavanju evropske agende, sa ciljem otvaranja novih poglavlja i bržeg napretka na putu ka članstvu u EU”, zaključio je predsednik Vučić.\nEnergičniji rad u oblasti vladavine prava\nPredsednik Vučić i ambasador Fabrici razmotrili su proces usklađivanja zakonodavstva Srbije sa zakonodavstvom Evropske unije, i saglasili se da je potreban energičniji rad u oblasti vladavine prava.\nDvojica sagovornika razgovarala su i o reformi pravosuđa, uključujući ustavni proces, borbi protiv korupcije, slobodi medija i obnovi međustranačkog dijaloga.\nAmbasador Fabrici je posebno istakao potrebu za konkretnim unapređenjima, kako bi se obezbedio pogodan ambijent u kom sloboda medija i uloga civilnog društva mogu da se realizuju nesmetano i bez pritiska.


Dačić: Da Beograd bude sedište Transportne zajednice - European Western Balkans\nDUBROVNIK – Potpredsednik srpske vlade i ministar spoljnih poslova Ivica Dačić zatražio je danas u Dubrovniku podršku da Beograd bude sedište Sekrtarijata Transportne zajednice i poručio da naša zemlja u potpunosti podržava dalje intenziviranje regionalne saradnje kao suštinske baze za stabilnost.\nDačić je na konferenciji Procesa saradnje u jugoistočnoj Evropi rekao da je to logičan korak, jer već više od 10 godina u Beogradu uspešno radi Transportna opservatorija za jugoistočnu Evropu, koja treba da preraste u buduću Transportnu zajednicu.\nPodsetio da će uskoro, nakon što u Trstu bude potpisan Ugovor o transportnoj zajednici, krenuti korak dalje i u ovom segmentu.\n“Želeo bih ponovo da vas zamolim da nam pružite podršku da u Beogradu bude sedište Sekretarijata Transportne zajednice, što je logičan korak, jer već više od 10 godina u Beogradu uspešno radi Transportna opservatorija za jugoistočnu Evropu, koja treba da preraste u buduću Transportnu zajednicu”, naveo je Dačić.\nPotpredsednik srpske vlade je istakao i da Srbija u potpunosti podržava dalje intenziviranje regionalne saradnje kao suštinske baze za stabilnost regiona.\nSrbija će, poručio je, nastaviti svoje napore za očuvanje mira i stabilnosti u regionu, a to se odnosi na sve političke i ekonomske probleme koji postoje i koje možemo rešavati isključivo putem otvorenog i kontinuiranog dijaloga.\n“Mi se moramo okrenuti budućnosti, jer smo predugo jedni druge optuživali za prošlost, koja nikome nije dobro donela. Moramo nastaviti da radimo zajedno, uvažavajući jedni druge a pre svega, uvažavajući zajedničke interese, kojih nije malo”, naveo je Dačić, koji je istovremeno čestitao Sloveniji preuzimanje predsedavajuće PSuJIE od Hrvatske.\nDačić je rekao da članstvo u EU za Srbiju svakako ostaje jedan od najviših spoljnopolitičkih prioriteta, a perspektiva članstva daje snažan podstrek sveobuhvatnim reformama koje Srbija sprovodi i podsticaj je pomirenju i regionalnoj saradnji na čitavom Balkanu.\n“Srbija se konstantno kreće putem ka Evropskoj uniji, sa veoma dobrim ekonomskim pokazateljima. Iako iz EU povremeno stižu poruke koje nas ne ohrabruju, mi intenzivno radimo kako bi s naše strane bili ispunjeni uslovi za otvaranje novih poglavlja”, rekao je Dačić.\nMinistar je zahvalio malteškom predsedavanju na podršci i posvećenosti koju su pokazali.\nNaša je želja, kazao je, da predstojeće predsedavanje Estonije pamtimo po tome što je Srbija u tom periodu otvorila veći broj pregovaračkih poglavlja.\n“Nadamo se da će i naši sagovornici u Briselu uvideti koliko je važno da se naš pristupni proces odvija određenom dinamikom i kolike mogu biti posledice, ukoliko bi ponovo došlo do zastoja”, kazao je.\nPodsetio je da je Srbija do sada otvorila 10 pregovaračkih poglavlja i dva privremeno zatvorili.\nCilj nam je, istakao je, da očuvamo uspostavljenu dinamiku održavanja međuvladinih konferencija i da u narednom periodu otvorimo sva poglavlja za koja u datom momentu pokažemo da smo tehnički spremni, a svako otvaranje novih poglavlja u pregovorima sa EU predstavlja dodatni zamajac i reformama koje sprovodimo.\n” Budimo iskreni, svi smo svesni realnosti, proces pristupanja EU jeste primarno tehnički, ali je u velikoj meri i politički. Za nas je veoma bitno da nam se pruži izvesnost članstva u EU, kakvu su imale sadašnje članice EU, jer smo svi svedoci da su poslednjih godina kriterijumi za članstvo postajali sve brojniji i složeniji, dok se istovremeno situacija u EU i u našem regionu dodatno komplikovala, zbog brojnih kriza s kojima smo se zajedno suočavali”, kazao je Dačić.\nBez jasne evropske perspektive, ukazao je, teško je očekivati da će region ostati stabilan i na evropskom kursu.\nPrimetio je da, nažalost, u odnosu na druge kandidate, pregovarački proces Srbije dodatno je opterećen uslovljavanjem napretka u pregovorima napretkom u dijalogu Beograda sa Prištinom.\n“Mi smo skoro dve godine čekali da otvorimo prva pregovaračka poglavlja, jer nismo imali s kim u Prištini da vodimo dijalog. Tako nešto ne sme da se ponovi, zato što bi se na taj način Srbija, koja svesrdno sprovodi reforme, kaznila zbog tuđe opstrukcije. Svi smo svedoci da se čak ni postignuti dogovori ne poštuju – zbog čega ni nakon 4 godine nije formirana Zajednica srpskih opština? Da li biste sedeli skrštenih ruku i čekali da Beograd ne ispunjava svoje obaveze”, zapitao je Dačić.\nZapitao je i da li biste ćutali da mi verbalno napadamo druge u regionu i izražavamo teritorijalne pretenzije.\n“Bez namere da danas zaoštravam diskusiju, jer je verbalni diskurs u regionu poslednjih meseci previše opterećen visokim tonovima, želim da kažem da mi od EU očekujemo principijelnost, doslednost i poštovanje svakog prema njegovim delima”, naveo je ministar Dačić.\nPonovio je stoga stav Srbije da sva sporna pitanja treba rešavati u odgovarajućem forumu u neposrednim razgovorima dveju zainteresovanih strana, a u okviru pregovaračkog procesa isključivo pitanja iz domena pravnih tekovina i pozitivne prakse EU.\n“Uprkos postojanja određenih međusobnih razlika i povremenih neslaganja, prouzrokovanih nerešenim pitanjima iz prošlosti, ono što je najvažnije, a što se može videti na sastancima Procesa saradnje u JIE, kao važnog političkog foruma, ali i na sastancima Zapadno-balkanske šestorke ili Berlinskog procesa, jeste da uglavnom postoji politička volja za pomirenjem i boljom budućnosti za sve građane u regionu. Ipak, evropski pravac koji smo izabrali svi mi u jugoistočnoj Evropi, nije bitan samo za građane u regionu, već je veoma važan i za sve građane Evropske unije, jer bez stabilnog i integrisanog regiona, nema ni stabilnosti ni bezbednosti EU”, naveo je.\nDačić je ukazao i da ekonomski razvoj svakog od nas pojedinačno, ali i regiona u celini, predstavlja preduslov za stabilnost regiona, ali i za nastavak procesa pristupanja EU.\n“Smatram da bi jačanje ekonomske saradnje, na čemu već radimo težeći da uspostavimo regionalni ekonomski prostor, a posebno povećanje evropskih investicija u regionu, bio veoma značajan, i za nas u regionu, i za investitore iz EU, jer bi se, umesto malih i nekonkurentnih tržišta, radilo o tržištu od 20 miliona ljudi. Takođe, smatram da je neophodna zajednička borba svih u regionu protiv narušavanja principa dobrog ekonomskog upravljanja, a tu pre svega mislim na borbu protiv korupcije i organizovanog kriminala”, kazao je.\nIvica DačićProces saradnje u Jugoistočnoj EvropiSamit u TrstuTransportna zajednicaZajednica srpskih opštinaZapadni Balkan


Kompanija "Šolc" prekinula saradnju s Nikšićkom željezarom - Bizlife.rs\nKompanija “Šolc” prekinula saradnju s Nikšićkom željezarom\n08:46 Nikšić, 09/11/2011\nNemačka kompanija “Šolc”, koja je pre nekoliko meseci preuzela obavezu da prodaje čelik Nikšićke Željezare praktično je prekinula poslovni odnos sa tom fabrikom, saznaje agencija Beta iz pouzdanih izvora.\n“Šolc” koji u Nikšiću ima svoj ogranak “izvukao” je ugovorenu robu, proizvedenu u Željezari i platio je, bez dogovora o nastavku saradnje.\nPrema šturom objašnjenju, “Šolcu” ne odgovara način upravljanja Željezarom, niti ima garancije da će fabrika biti ponovo privatizovana u transparentnom postupku, pošto je nedavno proglašen njen bankrot.\nPrilikom sklapanja poslovnog aranžmana sa privremenim upravljačem Željezare, nikšićkim biznismenom Miodragom Davidovićem u proleće ove godine, nagovešteno je da bi ” Šolc” mogao kupiti Željezaru koja je do sada tri puta neupsešno privatizovana.\nMeđutim, prema objašnjenjima predočenim agenciji Beta, sadašnje upravljanje Željezarom i eventualno nova privatizacija su “igra” u koju “Šolc” ne želi da ulazi.\nStečajni sudija, predsednik Privrednog suda Crne Gore Dragan Rakočević, odbacio je prošle sedmice plan reorganizacije Željezare koji je podnela kompanija “Montenegro spešalti stils”, kao njen vlasnik do aprila ove godine.\nPraktično, to znači bankrot fabrike, mada je njen stečajni upravnik Veselin Perišić rekao da to ne mora da znači da će fabrika biti i zatvorena.\nPotraživanja od Željezare u stečaju ranije je prijavilo više od 800 poverilaca, a njihova potraživanja se procenjuju na blizu 200 miliona evra.\nPrema objašnjenjima Perišića, Željezara može biti prodata novom kupcu, a u tom kontekstu je više puta pominjana nemačka kompanija “Šolc”, koja se bavi otkupom starog gvožđa, ali i prozivodnjom i prodajom čelika i čeličnih proizvoda.\nDok je trajao aranžman Željezare i “Šolca”, roba fabrike iz Nikšića je redovno realizovana na tržištu.


f Odgovorno postupanje prema sredstvima EU za projekte životne sredine - Arhus Centar Subotica\nOdgovorno postupanje prema sredstvima EU za projekte životne sredine\nDržavni sekretar Ministarstva poljoprivrede i zaštite životne sredine Stana Božović, posetila je juče grad Leskovac radi nastavka projektnih aktivnosti na puštanju u rad postrojenja za prečišćavanje otpadnih voda. U delegaciji koja je posetila grad Leskovac bili su i predstavnici Delegacije Evropske Unije i otpravnik poslova ambasade Holandije u Beogradu.\nProjekat postrojenja za prečišćavanje otpadnih voda se finansira iz pretpristupnih fondova Evropske Unije u iznosu od 12 miliona evra. Grad Leskovac učestvuje sa sredstvima koje je uložio u izgradnju centralnog kolektora otpadni voda, dok Ministarstvo poljoprivrede i zaštite životne sredine sufinansira projekat sa izgradnjom postrojenja za liniju mulja, u iznosu od 3 miliona evra. Vlada Kraljevine Holandije sufinansira projekat u iznosu od 7 miliona evra u cilju proširenja kanalizacione i vodovodne mreže, radi obezbeđivanja ove komunalne usluge za sve građane Leskovca.\n„Danas smo došli u Leskovac kako bismo zajedno radili na nastavku projektnih aktivnosti puštanja u rad postrojenja za prečišćavanje otpadnih voda. Problemi sa kojima se grad Leskovac susreće, a koji se tiču glavnog kolektora otpadnih voda, će se rešiti tokom sledeće godine, zajedničkim naporima i saradnjom grada, Delegacije Evropske Unije, resornog Ministarstva i Vlade Republike Srbije. Ovaj projekat je od značaja kako za grad Leskovac, tako i za celu državu, jer će našim sugrađanima obezbediti zdravu životnu sredinu i bolji životni standard“, izjavila je državni sekretar Božović.\nPrilikom posete postrojenju, predstavnici nadzornog odbora su obavestili prisutne da je postrojenje završeno i da od 22. oktobra počinje da teče garantni rok za izvođača radova.


WHO: Kineska Sinovac vakcina efikasna, ali nedostaju podaci\nStručnjaci WHO navode da su se samo delimično uverili da je rizik od ozbiljnih neželjenih efekata nizak kod ljudi mlađih od 60 godina\nVakcina protiv COVID-19 koju je proizvela kineska kompanija Sinovac je efikasna je u prevenciji bolesti kod odraslih osoba mlađih od 60 godina, ali nedostaju neki kvalitativni podaci o riziku od ozbiljnih neželjenih efekata njene primene, utvrdili su stručnjaci Svetske zdravstvene organizacije (WHO), a prenosi agencija Reuters.\nDokument o proceni podataka kineske vakcine je pripremila Strateška savetodavna grupa stručnjaka (WHO SAGE) na osnovu rezultata teće faze kliničkih ispitivanja u Kini, Brazilu, Indoneziji, Turskoj i Čileu.\n"Uverili smo se da su dve doze efikasne u sprečavanju COVID-19 kod odraslih u uzrastu od 18 do 59 godina", naveo je SAGE.\nStručnjaci su naveli da su se samo delimično uverili da je rizik od ozbiljnih neželjenih efekata nizak kod ljudi mlađih od 60 godina, ali da nije pruženo dovoljno kvalitetnih dokaza da takav rizik ne postoji za osobe starije od 60 godina.\nAnaliza Sinovac vakcine usledila je nakon što su stručnjaci WHO izrazili nisko poverenje u podatke kineskog Sinopharma o njegovoj vakcini protiv COVID-19 u pogledu rizika od ozbiljnih neželjenih efekata kod pojedinih pacijenata, a istovremeno su izrazili puno poverenje u sposobnost vakcine da spreči zaražavanje korona virusom, navodi se u dokumentu u koji je Reuters imao uvid.\nWHO je za hitnu upotrebu do sada odobrila vakcine američkih kompanija Moderna, Pfizer-BioNtech i Johnson & Johnson i britansku AstraZeneca vakcinu.